Black Eagles Korea curi tumpuan Agong

LANGKAWI, 25 Mei – Pasukan aerobatik Black Eagles dari Korea Selatan bukan sahaja disebut-sebut dan menjadi bualan pada Pameran Maritim dan Aeroangkasa Antarabangsa Langkawi (LIMA ’23), namun turut mencuri tumpuan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Walaupun dalam cuaca panas terik, Seri Paduka berkenan meluangkan masa melihat sendiri pesawat tempur ringan KAI T-50B itu dengan lebih dekat di landasan terbang, kawasan berhadapan Pusat Pameran Antarabangsa Mahsuri (MIEC) yang menempatkan pameran pesawat pelbagai negara.

Seri Paduka meluangkan masa kira-kira 10 minit di dalam pesawat tempur ringan KAI T-50B Golden Eagle berkenaan, sambil mendengar penerangan daripada salah seorang juruterbang.

Seri Paduka, yang diiringi Presiden dan Ketua Pegawai Eksekutif Korea Aerospace Industries (KAI) Kang Goo Young, turut sekali-sekala menggunakan beberapa perkataan Korea seperti ‘kamsahamnida’ yang bermaksud ‘terima kasih’ sepanjang lawatan itu.

Turut mengiringi Seri Paduka sepanjang lawatan berkenaan ialah Menteri Kewangan Tengku Datuk Seri Zafrul Tengku Abdul Aziz, Menteri Pengangkutan Anthony Loke dan Panglima Angkatan Tentera Jeneral Tan Sri Affendi Buang.

Sebelum ini, aksi memukau Black Eagles yang menampilkan formasi utama ‘Taeguk’, iaitu bendera Korea Selatan menerusi penggunaan asap daripada pesawat terbabit, menjadi antara yang ditunggu-tunggu orang ramai dan mereka yang berada di Langkawi sempena LIMA ’23,

Penampilan sulung pasukan aerobatik “Black Eagles” Republic Of Korean Air Force (ROKAF) adalah pada 2017 menerusi penyertaan lapan pesawat latihan T-50B Golden Eagle yang dibangunkan KAI.

Terdahulu, Seri Paduka turut berkenan melawat beberapa reruai seperti MyAirline dan Kementerian Pengangkutan di MIEC, dan meninjau keadaan serta melihat reka bentuk di dalam pesawat E195-E2 Embraer Commercial Jet.

Jet E195-E2 adalah pesawat satu lorong, menggunakan bahan api dan pelepasan bunyi paling rendah, berkapasiti 136 tempat duduk penumpang dengan jarak penerbangan kira-kira tujuh jam.

Yang di-Pertuan Agong turut berangkat menghadiri majlis menandatangani perjanjian antara SKS Airways, Embraer and Azorra di MIEC, yang turut disaksikan Loke.


JDT gagal jinakkan Melaka United

KELAB Bolasepak Melaka United (Melaka United FC) berjaya mengikat pendahulu Liga Super Johor Darul Ta’zim (JDT) 1-1 dalam aksi Liga Super di Stadium Hang Jebat, malam tadi.

Lebih manis, skuad Hang Tuah bukan sahaja mencuri satu mata berharga, bahkan turut meleburkan rekod tanpa bolos skuad Harimau Selatan yang dipegang dalam tiga perlawanan berturut-turut.

Tuan rumah yang tersentak kembali memperkemaskan permainan dan hasilnya berjaya mengucar-kacirkan gawang JDT pada minit ke-10, namun peluang terhidang gagal disudahkan.

Hasilnya, skuad Harimau Selatan berjaya di depan pada minit ke-27 hasil jaringan Velazquez yang mudah menolak masuk bola ke penjuru kanan menewaskan Brian See.

Keterujaan JDT memburu gol nyaris dihukum dengan serangan balas Melaka apabila Sony Norde yang tidak dikawal berjaya melakukan rembatan cantik tepat ke arah gol.

Selepas itu, pelawat melakukan dua lagi pertukaran dengan memasukkan Muhammad Ramadhan dan Syafiq Ahmad tatkala masa tinggal kira-kira lima minit sahaja lagi.


Dari laut terus ke kuali

AYER KEROH 1 Jun – Meskipun lokasinya agak tersorok kedai Asam Pedas Mak Leha tetap menjadi persinggahan peminat makanan tradisional itu termasuk pelawat luar berkunjung ke negeri ini.

Zaleha Jantan, 56, berkata, sejak berniaga lebih 20 tahun lalu dia hanya memilih ikan, sotong dan udang segar untuk menyediakan masakan asam pedas menggunakan resipi arwah ibunya.

Ibu kepada tujuh anak ini berkata, selain menjaga kualiti makanan dia dan suami Khamis Puteh, 62, juga ikhlas dalam menyediakan hidangan.

“Ikan segara paling penting dalam menjaga kualiti selain itu saya turut menggunakan cili dikisar sendiri. Ikan merah, jenahak dan kurau saya ambil sendiri di Pantai Puteri, sotong pula didatangkan khas dari Rompin, Pahang.

“Kebiasaan sehari saya perlukan lebih 20 ekor ikan jenahak itu tidak termasuk ikan lain jadi apabila tiba musim tengkujuh sedikit sukar,” katanya ketika ditemuinya.

“Walaupun ada pelanggan yang tidak kisah dengan harga dikenakan kerana mereka faham kos ikan dan makanan laut segar tetapi kami akan beritahu terlebih dulu mengenai harga perlu dibayar,” katanya.


Satu PPS dibuka di Jelebu babitkan 22 mangsa banjir

Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata ia berikutan keadaan rumah mereka masih ditakungi air selepas hujan lebat berterusan sehingga mengakibatkan banjir di kawasan berkenaan semalam.

“Keadaan paras Sungai Triang ketika ini masih tinggi, jadi penduduk yang berada di kawasan rendah berhampiran sungai itu dipindahkan ke PPS yang dibuka pada 9.53 pagi. Cuaca ketika ini kelihatan cerah namun dikhuatiri hujan pada petang nanti,” katanya kepada Bernama di sini hari ini.

Semalam, beberapa daerah termasuk Jelebu, Kuala Pilah dan Jempol dilanda banjir kilat susulan hujan lebat berterusan selama beberapa jam sejak petang.- BERNAMA


Bina litar, rancakkan sukan permotoran Melaka

JASIN 28 Mei – Kerajaan Negeri berharap cadangan untuk membina litar lumba di negeri ini dapat direalisasikan bagi memberi peluang kepada lebih ramai anak muda menceburi sukan permotoran.

Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin berkata, kemudahan itu juga mampu menjadikan Melaka sebagai sebuah negeri pelancongan sukan permotoran pada masa akan datang.

“Terima kasih kepada pihak PETRONAS memilih Negeri Melaka sebagai tuan rumah bagi Pusingan 3 Kejuaraan Petronas Cub Prix Malaysia kali ini.

“Kita dapat saksikan kemeriahan dalam kalangan penonton hadir pada penganjuran kali ini, tahun depan merupakan Tahun Melawat Melaka 2024, kita harap PETRONAS dapat memberi keutamaan kepada Melaka dalam pelancongan sukan ini,’ katanya.

Beliau berkata, demikian pada sidang media selepas menyampaikan piala kemenangan kepada Johan Kelas CP150, Md Akid Aziz, 25, pelumba Yamaha Y150zr PETRONAS Sprinta Yamaha – CKJ Racing di Jasin Bestari, di sini, hari ini.

Hadir sama Exco Belia, Sukan dan NGO negeri, VP Shanmugam; Exco Pelancongan, Warisan, Seni dan Budaya negeri Datuk Abdul Razak Abdul Rahman dan Yang Dipertua Majlis Perbandaran Jasin (MPJ), Rosemanizam Mohammed Nalif.

“Ini (Cub Prix) salah satu sukan permotoran, insya-Allah kita akan berbincang dengan Kerajaan Negeri tentang sukan ini. Bayangkan kalau kita dapat pupuk minat mereka yang masih muda membina kerjaya dalam sukan ini,” katanya.


Rogol remaja: Penceramah diserah kepada polis KL

SHAH ALAM, 23 Julai – Seorang penceramah bebas yang disyaki merogol seorang remaja perempuan berumur 14 tahun akan diserahkan kepada Polis Kuala Lumpur hari ini.

Timbalan Ketua Polis Selangor Datuk S. Sasikala Devi berkata ia bagi membuat siasatan lanjut berhubung kejadian rogol yang dilaporkan turut berlaku di negeri itu.

“Hari ini reman tamat di Kuala Selangor dan reman lima hari itu tidak dilanjutkan. Suspek akan diserah ke kontingen Kuala Lumpur untuk siasatan bagi kes di sana,” katanya ketika dihubungi.

Sebelum ini, beliau berkata berdasarkan siasatan awal, perkenalan di antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Menurutnya lagi, berdasarkan laporan polis yang diterima membabitkan kes itu masih kekal empat iaitu dua di Selangor dan masing-masing satu di Kuala Lumpur dan Perak.

Pada 19 Julai lepas, penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017. – BERNAMA


Pelayar warga Perancis ditahan di Mersing

MERSING, 27 Mei – Seorang pelayar warga Perancis ditahan Agensi Penguatkuasaan Maritim Malaysia (APMM) Zon Maritim Mersing kerana memasuki perairan negara secara haram, berhampiran muara Sungai Mersing, di sini, tengah hari semalam.

Pengarah Zon Maritim Mersing Komander Maritim Khairul Nizam Misran berkata lelaki berkenaan ditahan di perahu layarnya yang sedang bersauh di kedudukan kira-kira 1.6 batu nautika timur dari muara Sungai Mersing, pada pukul 12.45 tengah hari.

Beliau berkata lelaki berumur 44 tahun itu yang sedang menuju ke Pulau Tioman, Pahang dari Krabi, Thailand, telah mengemukakan dokumen perjalanan tanpa cop kemasukan ke Malaysia.

“Hasil pemeriksaan mendapati pelayar terbabit juga gagal melaporkan ketibaan memasuki perairan negara, sebelum ditahan bersama perahu layarnya untuk siasatan lanjut,” katanya dalam kenyataan hari ini.

Khairul Nizam berkata kes disiasat di bawah Akta Imigresen 1952 kerana tiada cop kemasukan ke Malaysia yang sah dan di bawah Ordinan Perkapalan Saudagar 1952 kerana tidak melaporkan ketibaan memasuki perairan negara kepada Pengarah Jabatan Laut Malaysia.- BERNAMA


Omicron: Kurangkan kebergantungan kepada ujian RT-PCR – Khairy

KUALA LUMPUR, 14 Mac – Kebergantungan kepada ujian RT-PCR COVID-19 perlu dikurangkan dan penggunaan Kit Ujian Pantas (RTK-Ag) Antigen (RTK-Ag) adalah lebih baik semasa Fasa Peralihan ke Endemik.

Menteri Kesihatan Khairy Jamaluddin menerusi hantaran video berdurasi dua minit di Twitter beliau hari ini berkata keputusan RTK-Ag yang pantas iaitu hanya mengambil 15 minit berbanding keputusan RT-PCR (ujian tindak balas berantai polimerase masa nyata) yang mengambil tempoh panjang, adalah lebih efektif dalam menghadapi gelombang Omicron.

“Berbanding RT-PCR yang sangat sensitif, sampai orang yang sudah pulih pun masih lagi positif bila mengambil ujian RT-PCR… dalam situasi sekarang di mana varian Omicron yang cepat merebak, ujian RTK adalah lebih efektif kerana tidak perlu 24 hingga 48 jam untuk tahu sama ada positif atau tidak.

“Lebih cepat kita boleh kesan, lebih cepat kita asingkan diri jika positif. Lebih baik 1,000 orang menjalani ujian RTK-Ag daripada 10 orang yang RT-PCR walaupun RT-PCR lebih sensitif,” katanya.

Beliau berkata RTK-Ag yang lebih murah dan mudah didapati di pasaran sudah memadai bagi mengesan kes positif COVID-19 berbanding RT-PCR yang lebih mahal.

Beliau turut mengingatkan orang ramai bahawa sekiranya keputusan RTK-Ag dikesan positif, keputusan itu tidak perlu disahkan dengan menjalani ujian RT-PCR sebaliknya individu berkenaan perlu menjalani kuarantin serta-merta.


PKPD di Sekolah Henry Gurney Telok Mas, dilanjutkan hingga 2 April

KUALA LUMPUR: Pelaksanaan Perintah Kawalan Pergerakan Diperketatkan (PKPD) di sekolah Henry Gurney Telok Mas, Melaka disambung mulai 20 Mac hingga 2 April depan.

Menteri Kanan (Keselamatan), Datuk Seri Ismail Sabri Yaakob berkata, kerajaan memutuskan sedemikian berikutan Kementerian Kesihatan Malaysia (KKM) mengesahkan masih berlaku peningkatan kes kalangan penghuni di sekolah terbabit.

“KKM mengesahkan masih berlaku peningkatan kes dalam kalangan penghuni di sekolah terbabit selain baki 171 sampel ujian saringan sedang menunggu keputusan.

“Selepas penilaian risiko bersama pelbagai agensi serta Jawatankuasa Teknikal Pengurusan Darurat COVID-19 kerajaan bersetuju melanjutkan PKPD mulai 20 Mac hingga 2 April depan,” katanya pada sidang media khas PKP di sini, hari ini.

Ismail Sabri berkata, sebelum ini kerajaan melaksanakan PKPD di sekolah terbabit selama dua minggu mulai 6 Mac lalu dan berakhir esok.


Telegram peribadi digodam, abai mesej diterima – PM


Sekatan perjalanan keluar ke Sabah bermula 12 Oktober

KUALA LUMPUR 6 Okt. –  Bermula 12 hingga 25 Okt depan, sekatan perjalanan keluar dari Sabah akan dikuatkuasakan berikutan peningkatan kes COVID-19, kata Menteri Kanan (Kluster Keselamatan) Datuk Seri Ismail Sabri Yaakob.

“Bagaimanapun terdapat pengecualian khas diberikan kepada kes-kes tertentu yang melibatkan kes kecemasan, kematian, perkhidmatan perlu dan lain-lain, yang perlu mendapat kebenaran daripada Kementerian Kesihatan (KKM).

“Mereka yang telah mendapat kebenaran, perlu menjalani ujian saringan COVID-19 oleh KKM setibanya di pintu masuk destinasi masing-masing,” katanya dalam kenyataan harian perkembangan Perintah Kawalan Pergerakan Pemulihan (PKP) di sini hari ini.

Jelasnya bagi pergerakan masuk ke negeri itu pula, kebenaran akan diberikan kepada beberapa kategori iaitu rakyat Sabah yang memegang MyKad kod H dan pasangan kepada rakyat Sabah yang memiliki pas imigresen Malaysia, yang sah tempoh yang dikeluarkan oleh Jabatan Imigresen Malaysia, Sabah atau bukti perkahwinan dan sijil lahir anak.


PRU15: Beri masa sehingga kesihatan stabil – Khairy

SEREMBAN, 13 Mac – Menteri Kesihatan Khairy Jamaluddin berpandangan keadaan kesihatan awam di negara ini yang terjejas akibat pandemik COVID-19 perlu distabilkan terlebih dahulu sebelum Pilihan Raya Umum Ke-15 (PRU15) diadakan.

Beliau berkata walaupun negara telah masuk ke fasa peralihan ke endemik, tidak bermaksud pandemik berkenaan sudah tamat dan semua pihak masih perlu berhati-hati memandangkan PRU15 melibatkan orang ramai.

“Sempadan negara dibuka, saf boleh dirapatkan (solat berjemaah di masjid dan surau) dan had maksimum kapasiti (di masjid dan surau) dimansuhkan tetapi itu tidak bermakna kita boleh buat apa sahaja. Pilihan Raya Negeri (PRN) Johor baru selesai, saya rasa lebih baik tunggu sehingga keadaan kesihatan awam betul-betul stabil.

“Saya nampak kerajaan Persekutuan ada perjanjian hingga Julai (Memorandum Persefahaman Transformasi dan Kestabilan Politik), tiada keperluan mendesak kerana kerajaan stabil, tidak akan tumbang, undang-undang dapat diululuskan di Parlimen, jangan kita mengundang perkara yang tidak perlu semata-mata kita nampak ada peluang politik,” katanya.

Sementara itu, Khairy berkata perbincangan dengan Suruhanjaya Pilihan Raya (SPR) perlu diadakan bagi mencari mekanisme terbaik terhadap cadangan membenarkan pesakit COVID-19 mengundi pada pilihan raya.

Beliau berkata sememangnya rakyat Malaysia berhak mengundi namun disebabkan negara masih dilanda pandemik, mekanisme yang selamat bagi membolehkan pesakit COVID-19 mengundi tanpa memudaratkan kesihatan awam perlu difikirkan.

“Ya, memang hak mereka (pesakit COVID-19) mengundi dan hak rakyat Malaysia (juga untuk) tidak dijangkiti COVID-19, jadi dalam mengimbangi hak ini, kita perlu kaedah terbaik,” katanya.

Mengulas cadangan segelintir pihak agar Pusat Kuarantin dan Rawatan COVID-19 Berisiko Rendah (PKRC) dijadikan pusat mengundi, Khairy berkata hampir 96 peratus pesakit COVID-19 menjalani kuarantin di rumah masing-masing.

Menurut Khairy sekiranya PKRC digunakan sebagai pusat mengundi, persoalan lain yang akan timbul adalah keselamatan kesihatan anggota keluarga yang terdedah dengan jangkitan COVID-19 semasa mereka menghantar pesakit ke PKRC.

“Saya terbaca semalam, contohnya mewujudkan pusat mengundi di PKRC, persoalannya jika wujud satu pusat mengundi pos bagi pesakit COVID-19, bagaimana mereka hendak pergi ke sana, kalau individu itu boleh bawa kenderaan sendiri tidak menjadi masalah…jika tidak, siapa yang perlu membawa mereka, ini boleh memudaratkan ahli keluarga atau pemandu Grab misalnya.

Sementara itu, Khairy berkata sebanyak 54 kompaun dikeluarkan sepanjang PRN Johor dan menyifatkan prosedur operasi standard yang ditetapkan bagi mencegah penularan COVID-19 pada PRN berkenaan dipatuhi dengan baik.


Tahniah Universiti Geomatika Malaysia dapat status universiti penuh

KUALA LUMPUR, 15 Jun – Pertukaran status daripada kolej universiti kepada universiti swasta yang disahkan Kementerian Pendidikan Tinggi (KPT) pada 23 September 2021 membuktikan Universiti Geomatika Malaysia (UGM) kekal relevan.

Canselornya, Toh Puan Datuk Wira (Dr.) Asmah Abdul Rahman berkata, menerusi status penuh itu universiti berkenaan kini mengorak langkah ke hadapan untuk melahirkan ramai graduan berkemahiran tinggi dalam pelbagai bidang.

Katanya, sebagai Canselor UGM, beliau melahirkan rasa bangga dan berbesar hati kerana melakar sejarah tersendiri selepas diiktiraf status itu menerusi Majlis Istiadat Konvokesyen ke-15 pada kali ini.

“Saya mengambil kesempatan ini untuk mengucapkan setinggi Tahniah di atas usaha keras Presiden Kumpulan Pendidikan Geomatika, Profesor Datuk Sr Dr Mohaizi Mohamad dan seluruh warga UGM.

“Diharap selepas ini lebih banyak kejayaan lain yang dapat dicapai oleh UGM seterusnya menaikkan imej universiti ini di peringkat global,” katanya.

Hadir sama pada istiadat berkenaan, Naib Canselor, Prof Dr Ismail Omar dan Presiden Kumpulan Geomatika, Prof. Datuk Sr Dr. Mohaizi Mohamad, Pengerusi Yayasan DMDI, Datuk Wira Zainal Hussin dan Timbalan Pengerusi Yayasan DMDI, Prof. Datuk Wira Dr. Jamil Mukmin.

Pada masa sama, Asmah turut melahirkan rasa bangga melihat perkembangan UGM yang kini mempunyai beberapa cawangan pusat pengajian di Melaka, Pulau Pinang dan dua institusi di Sabah iaitu Kota Kinabalu dan Keningau.

“Geomatika juga mempunyai pusat-pusat pembelajaran di luar negara seperti di Turkey, Libya, Arab Saudi dan beberapa negara lain malah banyak kerjasama yang UGM jalankan di peringkat dalam dan luar negara.

“Saya yakin, para graduan yang dilahirkan di Universiti ini telah melalui proses transformasi pembelajaran yang sempurna di mana, pelajar tidak hanya diajar untuk memahami teori semata-mata, tetapi turut disertakan dengan kemahiran amali dan praktikal selaras dengan keperluan di dalam industri sendiri,” katanya.

Terdahulu, istiadat konvokesyen hari ini meraikan seramai 800 pelajar daripada pelbagai kursus pengajian melibatkan graduan sarjana dan kedoktoran, sarjana muda, diploma serta sijil dan asasi.


Produk inovasi tiga beradik rangkul pingat emas

AYER KEROH 6 Ogos – Projek Inovasi ciptaan tiga beradik dari Sekolah Kebangsaan (SK) Kerubong merangkul pingat emas pada pertandingan Innovation and Invention Competition Through Exhibition (iCompEx) 2021, baru-baru ini.

Menghasilkan projek inovasi ‘Smart Mail Box with IoT’ bagi kategori kelas E kumpulan itu diwakili Muhammad Zakwan Zamry, 12, Muhammad Zahiruddin,10 dan Muhammad Zharif,7.

Guru SK Kerubong, Wan Norasikin Wan Ali berkata, produk itu dapat memberi notifikasi secara terus kepada pengguna melalui aplikasi telefon bimbit dan email jika terdapat surat yang diterima di dalam peti surat.

“Dengan produk ini pengguna yang berada di luar kawasan atau luar negara turut menerima notifikasi kehadiran surat melalui aplikasi telefon bimbit dan email melalui sambungan internet pada Smart Mailbox.

Peserta turut mendapat khidmat nasihat teknikal dari Pensyarah Institut Latihan Perindustrian Tangkak, Zamry Zakaria dan Dr. Faiz Redza Ramli dari Universiti Teknikal Malaysia Melaka (UTeM) dalam penghasilan projek inovasi.


Dasar hasil baharu hanya diperkenal selepas ekonomi pulih, rakyat bersedia – Tengku Zafrul

Ketika menegaskan perkara itu, beliau berkata negara perlu terlebih dahulu menangani isu berkaitan inflasi yang berlaku berikutan gangguan rantaian bekalan global, kos tenaga seperti harga bahan api yang naik mendadak serta peningkatan pemintaan pengguna di seluruh dunia akibat pembukaan semula ekonomi global.

“Faktor-faktor ini semua telah memberi kesan kepada kos sara hidup Keluarga Malaysia terutamanya kumpulan B40 dan M40,” katanya ketika mengumumkan laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-83 yang dikeluarkan hari ini.

Mengulas selanjutnya, Tengku Zafrul turut menjelaskan bahawa pelbagai inisiatif telah diambil bagi mengatasi isu-isu inflasi dan kenaikan harga barang keperluan asas.

“Peruntukan berjumlah RM31 bilion dalam bentuk subsidi petrol RON95, diesel, minyak masak dan tepung telah digariskan dalam Bajet 2022 manakala RM200 juta diperuntukkan untuk mengurangkan harga barang keperluan di kampung,” katanya.

Memberi penjelasan lanjut mengenai Bajet 2022, beliau berkata setakat 14 Januari 2022, sejumlah RM31 bilion telah disalurkan kepada inidvidu dan perniagaan melalui 43 inisiatif kerajaan.

Bagi Pelan Sektor Kewangan 2022-2026, Tengku Zafrul berkata pelan tersebut menggariskan tiga hasil utama iaitu kewangan untuk semua, kewangan untuk pembaharuan dan kewangan untuk kemampanan.

Ia juga menggariskan lima teras strategik, iaitu, mencapai hasil-hsil seperti membiayai transformasi ekonomi Malaysia, meningkatkan kesejahteraan kewangan isi rumah dan perniagaan dan memajukan pendigitalan sektor kewangan, kata beliau.

Menurut Tengku Zafrul, pelan tersebut turut menyasarkan pembangunan kewangan berasaskan nilai melalui kepimpinan dalam kewangan Islam serta meletakkan sistem kewangan pada kedudukan teratur yang memudahkan peralihan secara teratur kepada ekonomi lebih lestari. – BERNAMA


Tunku Azizah titah himpun pakar tekstil naik taraf kualiti, rekaan

Raja Permaisuri Agong Tunku Hajah Azizah Aminah Maimunah Iskandariah berititah negara memerlukan sebuah badan, untuk memantau semua yang terlibat dalam kraftangan termasuk karyawan, penenun, pereka, dan pemasar kain tradisional, demi memperkayakan warisan tekstil tempatan.

Baginda yang juga Penaung Diraja CITRA bertitah usaha itu bertujuan memelihara dan menperkayakan warisan dan budaya tinggalan nenek moyang kita, untuk ditunjukkan kepada generasi muda masa kini dan akan datang.

“Penubuhan CITRA pada hari ini memang amat wajar sekali, kerana di negara lain telah lama mempunyai persatuan dan bergerak bersama-sama sebagai satu entiti.

“Kita lihat negara jiran seperti Indonesia dan Thailand, yang membangun dan memajukan seni kraf mereka dengan berkongsi kemahiran antara satu sama lain. Saya amat terinspirasi dengan inisiatif seperti ini dan berharap Malaysia akan mengorak langkah sama,” titah baginda dalam ucapan pada majlis pelancaran CITRA, di sini hari ini.

Tunku Azizah bertitah salah satu fokus Baginda adalah menghidupkan semula Tenun Pahang, yang kini dikenali sebagai Tenun Diraja Pahang dan dikenali sehingga ke peringkat antarabangsa.

“Kami juga telah diundang ke London Crafts Week pada Mei akan datang, yang mana Tenun Diraja Pahang akan disertakan dalam koleksi istimewa pereka terkenal dunia, Dolce Gabbana dan Manolo Blahnik,” titah baginda.

Sementara itu, Presiden CITRA Nini Marini Ramlan dalam ucapannya berkata matlamat persatuan itu adalah untuk mencipta direktori tekstil tradisional, yang bertujuan mewujudkan hubungan sekali gus dapat memperluaskan rangkaiannya.

CITRA adalah cetusan idea bekas Pensyarah Tekstil Universiti Teknologi Mara (UiTM) Fatimah Ismail dan Allahyarham Profesor Sulaiman Ghani, kini mempunyai kira-kira 200 ahli yang berdaftar. – BERNAMA


Jualan amal bundle Korea raih RM50,000 bantu bawa pulang jenazah ke Tawau

TAWAU 2 Mac. – Ikhtiar 12 peniaga bundle rakyat Malaysia, mengadakan jualan amal bagi mengumpul dana membantu penghantaran pulang jenazah rakan mereka di Gwangju, Korea Selatan ke Tawau, Sabah berhasil mengutip RM50,000.

Dana itu bagi proses pengurusan jenazah Muhammad Khairul Anas Abdu Gapal, 31, berasal dari Kampung Titingan di sini yang meninggal dunia akibat sakit di Gwangju pada Jumaat lalu.

Jualan amal itu yang diusahakan oleh peniaga bundle rakyat Malaysia di Korea Selatan, bersiaran menerusi Facebook Live ‘Saudagar jpkr’ tengah malam semalam (1 Mac) selama 1 jam 40 minit dan mendapat tontonan lebih 8,000 pengguna Facebook.

Terselit 1,001 kesedihan di setiap wajah peniaga bundle berkenaan dengan kehilangan rakan mereka yang berkelana ke Korea Selatan sejak dua tahun lalu sebagai pekerja kontrak.

Seorang pembeli jualan amal berkenaan yang juga merupakan peniaga bundle popular di Tawau, Andika Nazri, 27, ketika dihubungi Bernama berkata, beliau menghabiskan RM3,000 membeli beberapa helai baju sebagai tanda sokongan untuk aktiviti amal berkenaan.

“Saya turut berasa sedih, saya pun ada pengalaman berniaga bundle di Korea Selatan dan tahu membawa pulang jenazah dari sana ke Tawau ini memerlukan kos sangat tinggi,” katanya yang mengusahakan Pali Pali Bundle di sini.

Menerusi jualan secara langsung di Facebook ‘Saudagar jpkr’, kumpulan penjual bundle terlibat termasuk Acai Bundle – Korea, Nuahh bundle, Bundle bundle Safril Kuns, Selipar ManonAjushi, Gwangju Bundle, GTO Bundle, Bundle Borneo 21 dan Gwangju Family R’B Store.

Kumpulan penjual itu mengumpulkan barang jualan dan koleksi peribadi untuk dijual kepada orang ramai menerusi jualan amal berkenaan di samping item termahal yang dijual, sebuah beg galas MCM berwarna merah bernilai RM5,000.

Sementara itu, abang kepada arwah, Hazlan Abdu Gapal, 35, menzahirkan rasa syukur dengan bantuan semua termasuk penjual serta pembeli barangan amal bundle itu, bagi memudahkan urusan penghantaran jenazah adiknya.

“Seorang peniaga bundle ini ada menghubungi saya bagi meminta izin untuk membuat jualan amal bagi mengumpul dana disasarkan sebanyak RM40,000 dan saya bersetuju dengan niat baik mereka kerana kos pengurusan jenazah sehingga ke Tawau boleh mencecah RM70,000.

“Saya cukup terharu dengan niat baik mereka, mereka ini hanya dikenali di Facebook sahaja, tiada ikatan keluarga langsung, hanya Allah dapat membalas jasa baik mereka, saya harap perjuangan baik mereka menjadi inspirasi kepada rakyat Malaysia lain untuk melakukan kebaikan,” katanya lagi.

Hazlan berkata adiknya merupakan anak kelima daripada sembilan beradik dan seorang yang suka berahsia, hidup berdikari dan tidak suka menyusahkan keluarga.


Penderaan fizikal kanak-kanak tertinggi di Negeri Sembilan setakat Jun

SEREMBAN 14 Julai – Sebanyak 142 kes penderaan kanak-kanak direkodkan di Negeri Sembilan dalam tempoh enam bulan sejak Januari lepas, kata Pengarah Jabatan Kebajikan Masyarakat (JKM) negeri Rosnah Sardi.

Katanya daripada jumlah itu, kes penderaan fizikal merekodkan angka tertinggi iaitu sebanyak 85 kes, diikuti penderaan seksual (36) kes, pengabaian (13), dera emosi (4) dan ditinggalkan ibu bapa atau tiada ibu bapa (4).

“Pada tahun lepas, kes penderaan fizikal turut mencatat angka tertinggi iaitu sebanyak 60 daripada 160 kes bagi tempoh sama dengan keseluruhan kanak-kanak diselamatkan bagi 2020 ialah 341 individu.

“Kes penderaan dan penganiayaan membabitkan kanak-kanak itu memberi isyarat jelas bahawa ia sesuatu yang membimbangkan dan perlu ditangani segera,” katanya kepada Bernama di sini hari ini.

Beliau berkata kanak-kanak yang diselamatkan itu akan diserahkan kepada Orang Yang Layak dan Sesuai (OYLS), terdiri daripada saudara mara ibu bapa atau penjaga yang disyaki mendera mereka, atau mana-mana individu yang layak serta sesuai, untuk memberi perlindungan dan kebajikan kepada kanak-kanak terbabit.

Selain itu, mereka juga akan ditempatkan di Rumah Kanak-Kanak atau tempat selamat yang diwartakan di bawah Seksyen 54 Akta Kanak-Kanak 2001 bagi tempoh tiga tahun atau sehingga berumur 18 tahun.

Rosnah berkata antara faktor berlakunya penganiayaan terhadap kanak-kanak ialah masalah kewangan, kecuaian ibu bapa, kepincangan dalam keluarga seperti pengambilan dadah, kelahiran anak tanpa perkahwinan yang menyebabkan bayi ditinggalkan.

Justeru, katanya, pelbagai usaha dilakukan JKM bagi menangani masalah tersebut, termasuk menyediakan khidmat sokongan dan advokasi kepada keluarga dan kanak-kanak yang berisiko tinggi terdedah pada penderaan dan pengabaian, melalui sembilan pusat aktiviti kanak-kanak di negeri ini.

Beliau berkata pihaknya turut bekerjasama dengan pelbagai agensi termasuk Jabatan Pendidikan Negeri, Polis Diraja Malaysia dan Pejabat Kesihatan Negeri menerusi program Kempen Keselamatan Kanak-Kanak ‘Sahabat Bijak’.

“Program ini dijalankan di sekolah menengah dan rendah bagi memberi pendedahan mengenai isu keselamatan serta perlindungan kepada kanak-kanak. Sejak diperkenalkan pada 2017, seramai 4,345 kanak-kanak mendapat manfaatnya,” katanya sambil menyeru semua pihak memainkan peranan mereka dan lebih peka terhadap isu sekeliling.

“Orang ramai boleh menghubungi Talian Kasih 15999 dan WhatsApp di talian 019-2615999 yang beroperasi setiap hari sekiranya ada kanak-kanak didera oleh mana-mana pihak,” katanya.


Pengetua sekolah harus bijak mendepani cabaran VUCA

BANDA HILIR 20 Dis – Pengetua sekolah memainkan peranan penting dalam menerapkan sifat kepimpinan bagi mendepani cabaran dunia pendidikan menerusi Visi, Kefahaman, Kejelasan dan Ketangkasan (VUCA).

Timbalan Ketua Pengarah Pendidikan Malaysia (Sektor Dasar dan Kurikulum), Datuk Pkharuddin Ghazali berkata, selaras dengan hala tuju Pendidikan Revolusi Industri Ke-4 (IR 4.0), pemimpin sekolah harus mempersiapkan diri bagi mengendalikan organisasi pasca COVID-19.

Jelasnya, pengetua juga perlu bijak merancang dan mengimplementasi pendekatan kreatif supaya para guru berjaya menghabiskan sukatan pelajaran di samping menarik minat murid untuk ke sekolah.

“Kita perlu sedar bahawa adakah kita sebagai pemegang dalam sektor pendidikan berseddia menghadapi atau mendepani cabaran VUCA, kita adalah pemimpin daripada pendidikan.

“Tanya diri adakah kita sudah bersedia menghadapi dunia VUCA, kita bukan semata-mata mencari kepulangan akdemik dan kekayaan dunia, malah perlu ada suatu kekuatan untuk mencari sesuatu yang lebih jelas,” katanya.

Beliau berkata demikian ketika berucap pada Majlis Perasmian Persidangan Kebangsaaan Pengurusan Pendidikan Pengetua Sekolah Malaysia ke-59 Tahun 2021 ‘Kepimpinan Berteraskan Nilai Dalam Mendepani Cabaran Dunia VUCA’ di Hotel Hatten hari ini.

Hadir sama Pengarah Jabatan Pendidikan Negeri (JPN), Dr Mohd Azam Ahmad dan Yang Dipertua Majlis Pengetua Negeri Melaka, Mohd Yusri Seman serta dihadiri 500 pengetua sekolah di seluruh negara.

“Kita perlu menghadapi apa jua tuntutan dalam perkembangan baharu yang akan datang (di mana) sekolah juga perlu dijadikan sebagai institusi yang menyeronokkan sekali gus memberi inspirasi kepada murid atau pelajar.

“Nilai kepimpinan yang berkarismatik juga penting untuk mengemudi dan menentukan hala tuju sekolah merealisasikan kualiti kemenjadian murid serta kualiti pengurusan sekolah,” katanya.


Maloney taruh keyakinan tinggi prestasi skuad B-23 negara

SHAH ALAM, 2 Mei – Ketua jurulatih skuad bawah 23 tahun (B-23) kebangsaan Brad Maloney menyifatkan kemenangan direkodkan skuad kendaliannya pada aksi terakhir perlawanan persahabatan antarabangsa Tier-2 di Stadium UiTM, Shah Alam menentang Filipina B-23 semalam sebagai perkembangan positif.

Sambil menaruh keyakinan tinggi dengan keupayaan anak buahnya menjelang persiapan ke Sukan SEA, di Hanoi, Maloney berkata kesemua pemain telah menunjukkan kualiti permainan yang baik.

“Tujuan perlawanan persahabatan ini (diadakan) adalah untuk memastikan kesemua pemain berada bersama-sama selain (untuk) melihat kombinasi dalam kalangan mereka. Jadi menang atau kalah, perkara tersebut adalah perkara kedua perlu difikirkan.

“Apa yang penting prestasi ditunjukkan pemain dan saya melihat ada penambahbaikan dilakukan. Jadi ia satu petanda baik serta keputusan yang amat menggalakkan,” katanya kepada pemberita selepas tamat perlawanan tersebut.

Dalam perlawanan secara tertutup tanpa penonton itu, kawalan permainan skuad negara tampak lebih seimbang dengan kehadiran beberapa pemain termasuk penjaga gol Kuala Lumpur City FC Muhammad Azri Ab Ghani.

Mengulas lanjut, Maloney berkata kebanyakan pemain daripada senarai 31 orang yang dipanggil telah melapor diri secara berperingkat selepas selesai komitmen perlawanan bersama kelab masing-masing dalam saingan Liga Malaysia (Liga-M).

Selepas aksi bertemu Timor-Leste B-23 pada Jumaat lepas dan diikuti Filipina B-23, skuad muda Harimau Malaya akan terbang ke bumi Vietnam pada Rabu ini (4 Mei) bagi menghadapi saingan Sukan SEA.


‘Doktor’ dipercayai pembekal dadah ke pusat hiburan ditahan

JOHOR BAHRU, 22 Jan – Polis Johor menahan 78 individu termasuk seorang lelaki warga asing yang dikenali sebagai ‘doktor’, dipercayai menjadi pembekal dadah ke pusat-pusat hiburan dalam satu operasi khas di daerah Batu Pahat dan Kluang, pagi semalam.

Ketua Polis Johor Datuk Kamarul Zaman Mamat berkata selain warga asing berusia 32 tahun itu, turut ditahan 55 lelaki tempatan, 15 wanita tempatan, dua lelaki warga asing dan lima wanita warga asing berumur lingkungan 16 hingga 68 tahun, atas pelbagai kesalahan.

Beliau berkata tangkapan itu hasil pemeriksaan terhadap 246 individu di tiga pusat di dua daerah berkenaan, sekitar pukul 1 hingga 3 pagi Sabtu.

“Hasil saringan urin mendapati 68 individu terdiri daripada 49 lelaki dan 19 wanita positif dadah jenis tetrahydrocannabinol (THC), methamphetamin dan ketamin.

“Dalam serbuan ini, polis berjaya merampas dadah dengan nilai RM261,797.65. Anggaran berat dadah yang dirampas ialah 3.43 kilogram (kg) serbuk ecstacy; 417.08 (gram) ketamin; 423.23 gram (1,368 biji) pil ekstasicstacy dan 83.64 gram (300 biji) pil Eramin 5,” kata beliau.

“Selain itu, dua daripada pusat hiburan terbabit gagal mengemukakan lesen perniagaan dan hiburan yang sah, manakala sebuah lagi didapati beroperasi lebih masa daripada yang dibenarkan pihak berkuasa tempatan.

“Kesemua individu berkenaan direman antara satu hingga enam hari bermula 21 hingga 26 Jan untuk siasatan lanjut di bawah Seksyen 39B, Seksyen 12(2) dan Seksyen 15(1)(a) Akta Dadah Berbahaya 1952; Seksyen 15(1)(c) Akta Imigresen 1959/63 serta Seksyen 6(2) dan Seksyen 11(2) Enakmen Hiburan dan Tempat-Tempat Hiburan Johor 4/98,” katanya.

Kamarul Zaman berkata dari 1 hingga 20 Jan lepas, Jabatan Siasatan Jenayah Narkotik (JSJN) Johor telah menahan 1,078 orang atas pelbagai kesalahan dadah dan merampas 602.66kg dadah dengan nilai RM3.98 juta serta menyita harta bernilai RM1.71 juta.


Johor tubuh pasukan petugas khas bincang SOP pekerja Malaysia di Singapura

JOHOR BAHRU, 27 Mac – Kerajaan Negeri Johor bercadang menubuhkan pasukan petugas khas bagi membincangkan mengenai prosedur operasi standard (SOP) khusus kepada rakyat Malaysia yang berulang-alik bekerja di Singapura, susulan pembukaan sempadan kedua-dua negara pada Jumaat ini.

Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri Mohd Hairi Mad Shah berkata SOP berkenaan akan diumumkan dalam waktu terdekat, setelah perbincangan bersama agensi berkaitan termasuk Kementerian Kesihatan selesai.

“Menteri Besar (Datuk Onn Hafiz Ghazi) mungkin akan berbincang terlebih dahulu bersama Jabatan Kesihatan Negeri Johor (JKNJ),” katanya pada sidang media selepas Program Ziarah Pusara dan Gotong-Royong peringkat Johor di sini hari ini.

Jumaat lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong, menerusi kenyataan bersama yang dikeluarkan Pejabat Perdana Menteri Malaysia dan Pejabat Perdana Menteri Republik Singapura, memaklumkan kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan.

Dalam perkembangan lain, Mohd Hairi yang juga ADUN Larkin, secara rasmi memulakan tugasnya sebagai exco yang bertanggungjawab terhadap portflio tersebut di Ibu Pejabat Sekretariat Sukan Malaysia (Sukma) Johor di Iskandar Puteri hari ini.

Bercakap kepada media selepas mengimbas kad perakam waktu, beliau memaklumkan pihaknya akan berbincang dengan Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor bagi menjayakan perancangan membenarkan venue yang dibina bagi penganjuran Sukma Johor disewa untuk pelbagai aktiviti kesukanan.

“Seperti kita tahu, venue Sukma Johor di bawah pentadbiran Majlis Sukan Negeri Johor memang akan disewakan kepada umum, namun ada antara venue berkenaan berada di bawah pentadbiran pihak berkuasa tempatan (PBT), jadi saya akan mengadakan pertemuan dengan exco berkenaan untuk membincangkan perkara ini,” katanya.

Beliau berkata pihaknya akan turut mengadakan perbincangan bersama Agensi Antidadah Kebangsaan (AADK) untuk menjalankan operasi pemeriksaan terhadap kesemua petugas jabatan dan agensi di bawahnya, bagi memastikan mereka bebas daripada unsur dadah.- BERNAMA


Lelaki ditangkap cuba pecahkan mesin CDM guna ‘absorber’

BALIK PULAU: Seorang lelaki yang dipercayai berdepan tekanan hidup dilaporkan cuba bertindak memecahkan mesin pengeluaran wang (ATM) di sebuah bank di sini malam tadi.

Dalam kejadian kira-kira pukul 10 malam itu, tindakan suspek berusia 39 tahun tersebut bagaimanapun dikesan pihak pengurusan bank berkenaan lalu menghubungi pasukan polis dari Ibu pejabat Polis Daerah (IPD) Barat Daya.

Ketua Polis Daerah Barat Daya, Superintendan Kamarul Rizal Jenal berkata, polis kemudiannya bergegas ke lokasi kejadian dan berjaya menumpaskan suspek terbabit.
Menurutnya, hasil siasatan di tempat kejadian mendapati suspek cuba memecahkan salah sebuah mesin ATM dengan menggunakan ‘absorber’ kereta.

“Siasatan awal mendapati suspek dikatakan datang seorang diri dengan menaiki bas dari Georgetown. Siasatan juga mendapati motif suspek melakukan sedemikian adalah disebabkan tekanan hidup.

“Dalam kejadian ini, suspek yang mempunyai empat rekod jenayah lampau berkaitan dadah itu gagal memecah mesin ATM,” katanya di sini hari ini.


Agong ucap tahniah kepada skuad Harimau Malaya

KUALA LUMPUR, 15 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan setinggi-tinggi tahniah kepada skuad bola sepak kebangsaan dan barisan kejurulatihan atas kejayaan mara secara merit ke pusingan akhir Piala Asia 2023.

Menerusi kenyataan di Facebook Istana Negara, Seri Paduka menzahirkan rasa syukur dan sukacita atas kejayaan serta semangat juang yang telah dipamerkan di pusingan kelayakan yang berakhir semalam.

Al Sultan Abdullah turut menzahirkan ucapan terima kasih kepada para penyokong atas sokongan padu yang telah diberikan kepada skuad Harimau Malaya dalam perjuangan mengakhiri penantian selama 42 tahun.

“Seri Paduka menzahirkan harapan semoga pencapaian ini menjadi suntikan semangat buat skuad kebangsaan untuk lebih bekerja keras mencapai hasil yang terbaik di kejohanan Piala Asia 2023 kelak.

“Seri Paduka mendoakan semoga skuad kebangsaan memperoleh kejayaan dan melakarkan sejarah baharu di kejohanan tersebut. Tahniah dan teruskan perjuangan di kejohanan Piala Asia 2023!” menurut kenyataan itu.

Malaysia menamatkan penantian lebih empat dekad apabila melayakkan diri secara merit ke Piala Asia 2023 selepas membenam Bangladesh 4-1 dalam aksi terakhir Kumpulan E Kelayakan Piala Asia 2023 di Stadium Nasional Bukit Jalil malam tadi.

Keempat-empat gol pasukan negara malam tadi masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.

Kali terakhir Malaysia membuat penampilan di Piala Asia adalah pada edisi 2007 ketika menjadi tuan rumah bersama, namun sudah 42 tahun pasukan negara gagal layak secara merit sejak edisi 1980 di Kuwait.- BERNAMA


PUNB tawar skim pembiayaan baharu untuk individu diberhentikan kerja

KUALA LUMPUR 7 Mei. – Perbadanan Usahawan Nasional Bhd (PUNB) menawarkan pembiayaan antara RM50,000 hingga RM100,000 di bawah Skim Pembiayaan Usahawan Terkesan COVID-19 (SPUR) untuk membantu individu bumiputera menceburi bidang perniagaan.

Pengerusinya Tan Sri Noh Omar berkata, SPUR terbuka kepada semua individu bumiputera berusia antara 18 tahun hingga 55 tahun yang hilang pekerjaan ekoran penularan pandemik COVID19 dan berhasrat untuk memulakan perniagaan atau telah mempunyai perniagaan yang berdaftar selepas Mac 2020.

“Kadar keuntungan yang dikenakan kepada usahawan hanya 3.5 peratus setahun berdasarkan kadar baki bulanan dan tempoh pembayaran maksimum sehingga lima tahun enam bulan.

“Penerima inisiatif ini diberikan penangguhan pembayaran selama enam bulan secara automatik dari tarikh pengeluaran dana,” katanya dalam satu kenyataan hari ini.

Noh berkata individu yang ditawarkan pembiayaan itu berpeluang untuk mengikuti kursus dan latihan bagi meningkatkan kemahiran dan pengetahuan keusahawanan dalam bidang pengurusan kewangan, pemasaran, tadbir urus korporat serta pengurusan am.

Mereka juga berpeluang untuk menyewa premis perniagaan milik PUNB dengan kadar sewa yang kompetitif, katanya sambil menambah Ibra’ (rebat) sehingga 50 peratus daripada jumlah pembiayaan akan diberikan kepada pembayar pembiayaan yang baik.

Permohonan SPUR boleh dibuat secara dalam talian bermula hari ini, menerusi pautan di laman portal www.punb.com.my dan keputusan permohonan akan dimaklumkan kepada pemohon yang berjaya dalam jangka masa 20 hari waktu bekerja selepas pembentangan racangan perniagaan dinilai oleh juri penilai.


Keputusan EPL??


MOSTI fokus inovasi bentuk ekonomi – Dr Adham

PUTRAJAYA 1 Sept – Menteri Sains, Teknologi dan Inovasi Datuk Seri Dr Adham Baba yang memulakan tugas secara rasmi di kementeriannya di sini hari ini berkata, tumpuan Kementerian Sains, Teknologi dan Inovasi (MOSTI) adalah untuk mengetengahkan bidang inovasi dalam bentuk ekonomi.

Ini termasuk perancangan mengenai kaedah inovasi yang boleh meningkatkan ekonomi masyarakat selain memberi sumbangan kepada dunia dengan menjadi pengeksport dalam bidang sains dan teknologi, katanya.

“Kita juga akan meningkatkan penglibatan individu yang memerlukan khidmat MOSTI dalam memastikan kecemerlangan dalam bidang inovasi, sains dan teknologi,” katanya dalam sesi interaksi bersama Ketua Setiausaha MOSTI Datuk Ir Dr Siti Hamisah Tapsir dan warga kementerian secara maya.

Dr Adham bersama 29 menteri dan 37 timbalan menteri mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, Isnin lalu.

Dr Adham adalah Menteri Kesihatan pada pentadbiran terdahulu manakala Khairy Jamaluddin adalah Menteri Sains, Teknologi dan Inovasi yang kini berpindah ke Kementerian Kesihatan.


AFC komited sokongan ahli gabungan bangkit hadapi impak COVID-19

KUALA LUMPUR 22 Nov – Konfederasi Bola Sepak Asia (AFC) komited menyokong ahli gabungannya bangkit membangunkan semula industri bola sepak seluruh benua khususnya bagi meringankan beban untuk menghidupkan peringkat belia dan pembangunan akar umbi susulan impak COVID-19.

Presiden Persatuan Bola Sepak Malaysia (FAM) Datuk Hamidin Mohd Amin berkata semua aktiviti bola sepak berdepan cabaran kelangsungan industri disebabkan impak COVID-19 yang kini menuju ke fasa pemulihan dan seterusnya endemik.

“Sepanjang dua tahun ini industri bola sepak terjejas apabila pelbagai pertandingan berdepan penangguhan dan pembatalan, malah sesetengah negara hanya membenarkan separuh kapasiti stadium disebabkan kita mahu mengekang rantaian pandemik COVID-19.

“Apa yang pasti, pandemik ini jelas memberikan kesan kepada semua pihak dan bola sepak tidak terkecuali. Apapun AFC sentiasa memberi komitmen terbaik dalam memastikan kelangsungan bola sepak wanita, bola sepak pantai, futsal dan belia di setiap negara ahli gabungannya,” katanya dalam satu hantaran di laman Facebook FAM hari ini.

Hamidin yang juga Ahli Jawatankuasa Eksekutif AFC berkata mesyuarat berkenaan turut memberi tumpuan untuk memperkasa struktur pembangunan belia kategori bawah 20 dan 17 tahun selain membincangkan aspek pembangunan teknikal, pengadilan sudut komersial dan perkembangan terkini mengenai Piala Asia 2023 di China.

Mesyuarat yang dipengerusikan oleh Presiden AFC, Shaikh Salman Ibrahim Al Khalifa itu turut dihadiri oleh Setiausaha Agung AFC Datuk Windsor John.

Sementara itu, Hamidin berkata AFC berpuas hati dengan persiapan Qatar dalam penganjuran Piala Dunia 2022 yang disifatkan sebagai sempurna, menjelang edisi kedua kejohanan berprestij itu di benua Asia selepas Korea Selatan dan Jepun pada 2002.

“Qatar sudah sedia dari semua sudut, khususnya venue perlawanan yang siap sepenuhnya. Persiapan Qatar layak dipuji kerana segala-galanya sudah siap setahun awal,” katanya.


Adik nafi cederakan abang guna pisau pemotong ayam

AYER KEROH 12 Mei – Seorang lelaki dihadapkan ke Mahkamah Sesyen Ayer Keroh, di sini, hari ini atas pertuduhan mencederakan abang kandungnya menggunakan sebilah pisau pemotong ayam pada pagi 1 Syawal lalu.

Mengikut pertuduhan, Nabil didakwa dengan sengaja menyebabkan kecederaan parah terhadap abang kandungnya berusia 38 tahun dengan menggunakan sebilah pisau pemotong ayam.

Justeru, tertuduh didakwa melakukan kesalahan mengikut Seksyen 326 Kanun Keseksaan yang dibaca bersama Seksyen 326A yang memperuntukkan hukuman penjara sehingga 20 tahun dan denda atau sebatan jika sabit kesalahan.

Prosiding pendakwaan dikenalikan Timbalan Pendakwa Raya N Sivashangari memohon kepada mahkamah agar tidak membenarkan jaminan dengan mengambil kira faktor keselamatan mangsa yang tinggal di alamat sama.

Tertuduh yang bekerja sebagai pembantu di sebuah pusat bowling itu diwakili peguam S S Amritpal Singh bagaimanapun merayu agar jaminan rendah dibenarkan dengan alasan tertuduh perlu menanggung ibu bapa yang uzur.

Selepas mendengar hujah kedua-dua pihak, mahkamah kemudian membenarkan tertuduh diikat jamin RM7,500 dengan seorang penjamin beserta syarat tambahan dilarang mengganggu mangsa dalam apa juga keadaan.


Pasukan bencana Istana Negara bantu mangsa banjir di empat daerah di Selangor

KUALA LUMPUR, 26 Dis – Pasukan Bencana Istana Negara yang ditubuhkan atas cetusan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah mengadakan misi bantuan kepada mangsa banjir di empat daerah di Selangor, semalam.

Istana Negara dalam catatan yang dimuat naik di Facebook rasmi hari ini memaklumkan empat daerah berkenaan meliputi Klang, Shah Alam, Hulu Langat dan Kuala Langat.

“Pasukan Bencana Istana Negara ini ditubuhkan atas cetusan idea Seri Paduka dengan tujuan menghulurkan bantuan dan sumbangan kepada mangsa yang telah kehilangan tempat berteduh dan mengalami kerugian besar akibat kemusnahan harta benda susulan bencana banjir.

“Seri Paduka amat prihatin terhadap nasib mangsa banjir dan amat bersimpati dengan ujian serta keperitan yang ditanggung mereka dan menzahirkan harapan semoga bantuan serta sumbangan yang dihulurkan dapat mengurangkan beban mereka,” menurut catatan itu.

Menurut catatan itu seramai 120 pegawai dan kakitangan Istana Negara tampil menghulurkan bantuan dan sumbangan berbentuk barang keperluan harian seperti kelengkapan dandanan diri, pakaian, tuala, makanan kering dan air serta termasuk kit COVID-19 kepada mangsa banjir.


Menteri Kesihatan ASEAN setuju Pengiktirafan Bersama Sijil Vaksin COVID-19

KUALA LUMPUR, 16 Mei – Menteri-Menteri Kesihatan ASEAN bersetuju dengan Pengiktirafan Bersama Sijil Vaksin COVID-19 bagi memastikan perjalanan rentas sempadan yang lancar dan selamat.

Timbalan Menteri Kesihatan II Datuk Aaron Ago Anak Dagang berkata perkara itu dipersetujui dalam sesi perbincangan khas Mesyuarat Menteri-Menteri Kesihatan ASEAN (AHMM) ke-15 yang berlangsung di Bali, Indonesia kelmarin.

“Pengiktirafan ini akan dilaksana menggunakan Mekanisme Verifikasi Sejagat ASEAN atau mekanisme lain yang telah dibangunkan berdasarkan spesifikasi teknikal Pertubuhan Kesihatan Sedunia (WHO).

“Ia bertujuan memudahkan urusan pengesahan sijil vaksinasi COVID-19 yang dikeluarkan oleh setiap negara anggota ASEAN. Malaysia menghargai usaha Indonesia untuk mengambil inisiatif mengetuai pembangunan Mekanisme Verifikasi Sejagat ASEAN itu,” menurutnya dalam kenyataan.

Beliau berkata Malaysia berpandangan bahawa sistem itu, yang dilaksana secara sukarela, berpotensi tinggi untuk menyokong negara ASEAN yang belum memiliki sistem verifikasi sijil vaksinasi COVID-19.

Aaron berkata Malaysia juga bersedia untuk terus bekerjasama dengan negara ASEAN dalam melaksanakan Pengiktirafan Bersama Sijil Vaksin COVID-19 bagi memastikan pembangunan rantau itu yang lebih sihat dan selamat selain menjamin kelangsungan hidup rakyat.

Beliau mengetuai delegasi Malaysia ke AHMM ke-15 yang berlangsung dari 11 Mei hingga hari ini dan mesyuarat itu antara lain memfokus kepada pengukuhan daya tahan sistem kesihatan serta pemulihan ASEAN daripada COVID-19.

Katanya Malaysia juga akan mengetuai Projek Memperkukuh Kapasiti Makmal berkaitan Biogenomik COVID-19 bagi Negara Anggota ASEAN yang merupakan antara projek Memperkukuh Inisiatif Serantau di ASEAN mengenai Respons COVID-19 dan Inisiatif Kesihatan Awam lain.

“Projek ini akan memfokus kepada aspek teknikal dalam pelaksanaan jujukan penuh genom COVID-19, pengesanan mutasi virus, pembinaan pepohon filogenetik COVID-19 serta analisis genom dan menggiatkan sistem survelan COVID-19. Inisiatif ini diharap dapat memacu ASEAN dalam pemulihan COVID-19,” katanya.

Aaron berkata buat julung kalinya juga, satu sesi khas Mesyuarat Menteri-Menteri Kesihatan ASEAN-AS diadakan pada AHMM ke-15 bagi membincangkan hala tuju kerjasama dalam bidang kesihatan dengan tema Charting ASEAN-US Future Collaboration Towards Strenghtening Health Systems for Public Health Emergencies.

Beliau berkata Malaysia akan terus komited untuk menjalin kerjasama di platform ASEAN dan ASEAN Campur Tiga dengan Republik Korea, Jepun serta China dalam usaha mengukuhkan daya tahan sistem kesihatan dan pemulihan pascapandemik COVID-19 di rantau itu selain menjadi rakan dialog blok tersebut.

“Malaysia juga menyokong penuh pembangunan dan pelaksanaan ASEAN-Agenda Pembangunan Kesihatan Pasca 2015 selain program serta aktiviti di bawah Kluster Kesihatan ASEAN,” katanya. – BERNAMA


Upacara pernikahan dibenarkan, SOP berbeza mengikut kawasan PKP, PKPB & PKPP

PUTRAJAYA 18 Feb. – Upacara pernikahan di negeri yang melaksanakan Perintah Kawalan Pergerakan (PKP) boleh diadakan di masjid selain di pejabat agama seperti yang dibenarkan sebelum ini.

Menteri Kanan (Keselamatan), Datuk Seri Ismail Sabri Yaakob, berkata untuk kawasan PKP, seramai 20 tetamu tidak termasuk jurunikah dan saksi dibenarkan untuk majlis terbabit di masjid.

Jelasnya, bagi kawasan PKP Bersyarat (PKPB), had maksimum jumlah kehadiran upacara akad nikah dibenarkan sebanyak 50 peratus mengikut keluasan premis dengan penjarakan fizikal satu meter.

“Bagi kawasan PKP Pemulihan (PKPP) pula, upacara pernikahan dibenarkan mengikut keluasan premis dengan penjarakan fizikal sejauh satu meter,” katanya pada sidang media PKP, di Putrajaya, di sini, hari ini.


Had operasi premis perniagaan dimansuhkan bermula 1 April 2022

KUALA LUMPUR, 8 Mac –  Had waktu beroperasi bagi premis perniagaan dimansuhkan bermula 1 April, 2022, kata Perdana Menteri Datuk Seri Ismail Sabri Yaakob hari ini.

“Ini bermakna anda semua bolehlah makan di kedai makan selepas jam 12 tengah malam, terutamanya dengan bulan Ramadan yang akan tiba tidak lama lagi. Bolehlah bersahur di luar,” katanya pada sidang media khas mengenai fasa ‘Peralihan ke Endemik[‘, di sini, hari ini.

Ismail Sabri berkata fasa ‘Peralihan Ke Endemik’ ini merupakan ‘exit strategy’ (strategi keluar daripada pandemik) untuk membolehkan rakyat Malaysia kembali semula kepada kehidupan yang hampir normal selepas hampir dua tahun berperang dengan COVID-19. – BERNAMA


Tampil santuni golongan kurang berkemampuan

TELOK MAS 13 April – Kerajaan Negeri menyeru agar lebih banyak syarikat korporat atau syarikat berkaitan kerajaan (GLC) tampil menyantuni golongan kurang berkemampuan.

Ahli Dewan Undangan Negeri (Adun) Telok Mas Datuk Abdul Razak Abdul Rahman berkata, dengan keprihatinan pelbagai pihak ia secara tidak langsung dapat membantu meraikan mereka yang memerlukan termasuk dengan pemberian zakat.

“Untuk hari ini TM (Telekom Malaysia) tampil menjalinkan kerjasama bersama pihak Japerun Telok Mas dalam mengagihkan zakat kepada 80 asnaf di kawasan ini.

Beliau yang juga Exco Pelancongan, Warisan, Seni dan Budaya negeri ditemui selepas Majlis Penyampaian Sumbangan Bulan Ramadan Telekom Malaysia Bersama Japerun, di Surau Selekoh Padang Temu, hari ini.

Menurut Razak, selain penyampaian zakat turut diadakan pengagihan bubur lambuk sebanyak 600 bekas kepada penduduk setempat dan pengguna jalan raya yang melalui kawasan itu.

Sementara itu, Rozlan berkata, kawasan Dewan Undangan Negeri (DUN) Telok Mas adalah lokasi keempat jelajah pihaknya bagi pengagihan zakat kepada asnaf pada Ramadan tahun ini.

“Untuk kali ini kita akan ke tujuh DUN untuk menyampaikan zakat. Telok Mas adalah lokasi keempat dan DUN terakhir yang kita akan pergi adalah Duyong pada Isnin ini.


DUN Merlimau: 237 asnaf terima ayam percuma

MERLIMAU 6 April – Selain menjual daging ayam pada harga paling murah di negeri ini, Ahli Dewan Undangan Negeri (ADUN) Merlimau, Dr Muhamad Akmal Saleh turut menghadiahkan makanan basah itu kepada asnaf kurang berkemampuan.

“Semalam (3 April) kita jual ayam, hari ini (4 April) kita hadiahkan ayam untuk semua asnaf dan keluarga kurang berkemampuan dalam Dewan Undangan Negeri (DUN) Merlimau.

“Mengikut senarai dan ‘google form’ kami edarkan beberapa minggu yang sudah, jumlah asnaf dan keluarga kurang berkemampuan dalam DUN Merlimau yang berdaftar dengan kami adalah seramai 237 keluarga.

“Jadi insyaAllah kita sampaikan seekor ayam kepada semua keluarga asnaf berdaftar dengan kami,” katanya menerusi hantaran di Facebook rasminya 3 April lalu.


DAP sedia pertimbang tawaran sertai MPN dan Jawatankuasa Khas COVID-19

Bagaimanapun dalam ciapan sebagai respons kepada ucapan sulung Datuk Seri Ismail Sabri Yaakob sebagai perdana menteri hari ini, beliau berkata ia dengan syarat tawaran itu bukan menjadikan DAP sebagai wakil yang tidak penting dan sebagai ‘pak turut’ kepada pandangan kerajaan.

Dalam perutusan sulungnya yang disiarkan secara langsung di saluran televisyen utama, Ismail Sabri mengajak kepimpinan parti pembangkang untuk menjadi sebahagian daripada MPN dan Jawatankuasa Khas Menangani COVID-19.

Perdana Menteri berkata kestabilan politik perlu segera dicapai menerusi kebersamaan dan kerjasama rentas parti dan menggesa semua pihak agar meleraikan perebutan kuasa dan menamatkan keresahan rakyat.

“Pada ketika ini kita berada di Bulan Kemerdekaan negara. Kemerdekaan daripada menentang penjajahan seterusnya membangunkan negara. Marilah bersama-sama bekerja sebagai satu pasukan demi negara tercinta,” katanya.


Imigresen tahan 49 warga asing dalam operasi di kondominium

KUALA LUMPUR, 4 Jun – Jabatan Imigresen menahan 49 warga asing atas pelbagai kesalahan termasuk tidak mempunyai dokumen perjalanan dan dokumen perjalanan disyaki palsu dalam operasi di sebuah kondominium di Ampang, di sini tengah malam tadi.

Pengarah Imigresen Kuala Lumpur Syamsul Badrin Mohshin berkata dalam operasi yang berlangsung kira-kira dua jam itu, seramai 205 warga asing dari Afghanistan, Libya dan India berumur antara enam bulan dan 68 tahun telah diperiksa.

“Operasi malam ini melibatkan seramai 31 orang pegawai Imigresen dan seramai 95 lelaki, 79 wanita dan 31 kanak-kanak diperiksa melibatkan 197 warga Afghanistan, enam warga Libya dan dua warga India,” katanya kepada pemberita selepas operasi itu.

Beliau berkata kebanyakan warga Afghanistan yang diperiksa merupakan pemegang kad Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR) yang berlindung di negara ini susulan konflik di negara mereka.

Menurutnya, kesemua tahanan akan dibawa ke Depot Tahanan Imigresen Bukit Jalil untuk tindakan lanjut dan kes disiasat mengikut Seksyen 61C Akta Imigresen 1963.


Hamidin kekal teraju FAM

PUTRAJAYA, 13 Mac – Datuk Hamidin Mohd Amin berjaya mempertahankan jawatan sebagai Presiden Persatuan Bola Sepak Malaysia (FAM) untuk penggal 2021-2025, selepas menang tanpa bertanding pada Kongres FAM ke-57 di sini, hari ini.

Ia menjadi penggal kedua buat Hamidin yang juga Presiden Liga Bola Sepak Malaysia (MFL), selepas mula dilantik menduduki kerusi nombor satu badan induk itu pada Julai 2018, menggantikan Tunku Mahkota Johor (TMJ) Tunku Ismail Sultan Ibrahim.

Ketiadaan pertandingan bagi dua jawatan timbalan presiden menyaksikan Datuk Mohd Yusoff Mahadi mengekalkan kerusinya, sementara Datuk S.Sivasundaram sah dilantik menggantikan Datuk Seri Subahan Kamal, yang tidak mempertahankan kedudukannya.

Persaingan dalam mengisi empat kerusi naib presiden menyaksikan Datuk Seri Rosmadi Ismail meraih jumlah undian tertinggi iaitu 36 undi diikuti Mohd Joehari Mohd Ayub (35), Mohd Firdaus Mohamed (32) dan Datuk Posa Majais menerima 30 undi.

Ia sekali gus mengetepikan cabaran bekas timbalan presiden FAM Datuk Seri Afandi Hamzah yang sebelum ini mengintai peluang kembali menabur bakti bersama badan induk itu, selepas hanya meraih 27 undi.

Bagi kerusi Ahli Jawatankuasa Eksekutif FAM pula, empat penyandang jawatan tersebut iaitu Datuk Jefferey Low Han Chau mendapat undi tertinggi, 34 undi, Datuk Mohd Hisamudin Yahaya (28), Christopher Raj Aralanthu (25), dan Md Dali Wahid (25), antara keseluruhan lapan calon dipilih pada pemilihan itu.

Sementara Naib Presiden Persatuan Bola Sepak Negeri Sembilan N.Saaran memperperoleh 31 undi, Timbalan Presiden Persatuan Bola Sepak Selangor Datuk Seri Shahril Mokhtar (25 undi), bekas Timbalan Presiden Persatuan Bola Sepak Perak Datuk Adly Shah Ahmad Tah (21) dan Syed Yazid Syed Omar meraih 25 undi pada undian kali kedua, yang melengkapkan senarai jawatan itu.

Terdahulu, Syed Yazid dan Datuk Kamarul Ariffin Mohd Shahar, terikat dengan jumlah 19 undi sebelum undian semula dibuat melibatkan kedua-dua calon menyaksikan Syed Yazid meraih 25 undi sementara Kamarul Ariffin mendapat 15 undi.

Sementara itu Datuk Suraya Yaacob dan Dr Siti Faidul Maisarah Abdullah yang turut tidak dicabar kali ini, sah mengisi dua jawatan sebagai ahli jawatankuasa eksekutif wanita.

Sebanyak 20 perwakilan hadir pada Kongres FAM yang berlangsung lebih tiga jam, bermula seawal 10 pagi tadi dengan dua undian diberikan kepada setiap perwakilan.

Naib Presiden:
1. Datuk Seri Rosmadi Ismail (36 undi)
2. Mohd Joehari Mohd Ayub (35)
3. Mohd Firdaus Mohamed (32)
4. Datuk Posa Majais (30)

Ahli Jawatankuasa Eksekutif:
1. Datuk Jefferey Low Han Chau (34 undi)
2. N. Saaran (31)
3. Datuk Mohd Hisamudin Yahaya (28)
4. Christopher Raj Aralanthu (25)
5. Datuk Seri Shahril Mokhtar (25)
6. ACP (B) Md Dali Wahid
7. Datuk Adly Shah Ahmad Tah (21)
8. Syed Yazid Syed Omar (25 undian semula)


Dua beradik rentung dalam kebakaran di Gombak – Bomba

KUALA LUMPUR, 2 Januari – Dua beradik ditemukan rentung dalam kebakaran di sebuah rumah teres di Jalan Dewan Simpang Tiga, Gombak, awal pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata mangsa yang maut adalah Nur Syaza Alfisya Muhammad Faizan, 9, dan adik lelakinya berusia enam tahun Muhammad Al Qayyum Muhammad Faizan.

Beliau berkata bomba menerima panggilan kecemasan pada 3.54 pagi dan 22 anggota dari Balai Bomba dan Penyelamat Selayang dan Rawang serta Pasukan Bomba Sukarela Gombak telah diarahkan ke lokasi kejadian.

“Mangsa ditemukan rentung di sebuah bilik dan dipercayai terperangkap ketika kejadian berdasarkan keadaan mayat. Kebakaran itu melibatkan kemusnahan dianggarkan kira-kira 70 peratus daripada keseluruhan rumah dan kedua-dua mangsa dibawa keluar pada 4.43 pagi,” katanya dalam kenyataan hari ini.


Semak harga, beli tiket melalui aplikasi rasmi syarikat penerbangan – Loke

PUTRAJAYA, 17 April – Pengguna perlu menyemak harga dan membeli tiket menerusi aplikasi rasmi yang disediakan syarikat penerbangan bagi mengelak pembelian tiket pada harga tinggi terutama ketika musim perayaan, kata Menteri Pengangkutan Anthony Loke.

Bercakap pada sidang media berkenaan harga tiket penerbangan sempena Aidilfitri 2023 di sini hari ini, Loke berkata harga tiket adalah berbeza sekiranya pengguna membuat pembelian melalui aplikasi lain.

“Kalau pengguna beli tiket MAB melalui aplikasi AirAsia SuperApp, harga adalah berbeza (lebih tinggi),” katanya dan menambah pengguna perlu mengelak pembelian tiket saat akhir sekiranya ingin menikmati kadar harga istimewa.

Loke berkata demikian susulan laporan media mengenai dakwaan bekas Menteri Pengangkutan Datuk Seri Wee Ka Siong bahawa harga tiket mencecah RM3,138 bagi kelas ekonomi penerbangan Kuala Lumpur ke Tawau pada 20 April ini.

Katanya sebagai bekas menteri pengangkutan, Wee sepatutnya arif mengenai kaedah pembelian untuk mendapatkan tiket pada kadar harga istimewa ketika musim perayaan.

“Dia (Wee) hanya semak harga melalui AirAsia SuperApp. Mantan menteri tak kan tidak tahu bahawa MAS (MAB) ada aplikasi sendiri. Kalau semak tiket MAS mengapa guna AirAsia SuperApp, ini macam nak beli KFC tapi pergi McDonald’s, tak masuk akal,” katanya.

Loke berkata 80 peratus tiket penerbangan MAB bagi perjalanan Kuala Lumpur ke Tawau dijual pada harga bawah RM841 bagi tempoh 19 hingga 25 April.

Sebagai contoh, syarikat penerbangan AirAsia menawarkan tambang tetap pada harga RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri; dan RM249 sehala dari Kuala Lumpur ke Kota Kinabalu dan Tawau, serta Johor Bahru ke Kota Kinabalu, katanya.


ANULAE gesa kerajaan tarik semula dua Pekeliling Perkhidmatan Tahun 2020

MELAKA, 28 Dis – Kesatuan Kebangsaan Pekerja-Pekerja Pihak Berkuasa Tempatan Semenanjung Malaysia (ANULAE), menggesa kerajaan menarik semula dua Pekeliling Perkhidmatan Tahun 2020 dan diganti dengan pekeliling baharu, selepas rundingan bersama Cuepacs dan Jabatan Perkhidmatan Awam (JPA) dilakukan.

Presiden ANULAE Datuk Azih Muda berkata, dua pekeliling itu ialah Pekeliling Perkhidmatan Bilangan 6 Tahun 2020 Dasar Hubungan Majikan-Pekerja Dalam Perkhidmatan Awam-Majlis Bersama Kebangsaan (MBK) dan Pekeliling Perkhidmatan Bilangan 7 Tahun 2020 Dasar Hubungan Majikan-Pekerja Dalam Perkhidmatan Awam-Majlis Bersama Jabatan (MBJ).

“ANULAE dan Kongres Kesatuan Pekerja-Pekerja Dalam Perkhidmatan Awam (CUEPACS) kecewa, kerana dua pekeliling ini tidak dirundingkan secara bersama dengan CUEPACS dan tiga MBK iaitu MBK Am, Sains dan Teknologi, serta Pengurusan dan Profesional.

“Kalau kita hendak mewujudkan kolaborasi yang baik antara majikan dan pekerja, sudah tentu kepimpinan kerajaan di bawah bumbung perkhidmatan awam mesti mengadaptasikan semangat perundingan bersama ini, dan kalau perundingan bersama ini tidak berlaku maka manfaatnya hanya pada satu pihak dan dalam isu ini manfaatnya hanya pada JPA sahaja,” katanya.

Beliau berkata demikian pada sidang akhbar selepas Majlis Perasmian Persidangan Perwakilan Tahunan kali ke-27 ANULAE, yang dirasmikan Perdana Menteri Tan Sri Muhyiddin Yassin secara maya yang turut dihadiri Presiden CUEPACS Adnan Mat dan Penolong Pengarah Jabatan Hal Ehwal Kesatuan Sekerja Melaka dan Negeri Sembilan Kamarul Izwan Osman, di Pusat Dagangan Antarabangsa Melaka (MITC) di sini, hari ini.

Mengulas lanjut, Azih berkata sebagai contoh di bawah pekeliling baharu itu, pegawai pinjaman bagi MBK Am, Sains dan Teknologi, serta Pengurusan dan Profesional, yang ditempatkan di bawah JPA akan dimansuhkan dan ia bertentangan dengan dasar ‘tripartite’ sekali gus budaya pengiktirafan juga tidak lagi berlaku.

“Ini adalah bertentangan dengan prinsip yang telah kita persetujui suatu masa dahulu, untuk memastikan keharmonian pekerjaan dalam industri termasuk sektor awam dipupuk melalui MBK dan MBJ,” katanya.

Sementara itu, Adnan berkata pelaksanaan pekeliling itu adalah sesuatu yang malang kepada kesatuan sekerja dan CUEPACS memohon Perdana Menteri campur tangan dalam isu berkenaan.

“Pada ketika kerajaan sibuk dengan pelbagai masalah kesan COVID-19, tetapi pegawai tinggi kerajaan telah merangka pekeliling untuk mengurangkan jalinan tripartite ini, sekali gus cuba mengekang kewujudan kesatuan sekerja, sedangkan kesatuan ini telah wujud sebelum merdeka dan ia telah diiktiraf kerajaan dan di peringkat antarabangsa,” katanya.

Katanya CUEPACS menolak pelaksanaan dua pekeliling itu kerana dan ia perlu ditangguh sehingga perundingan ketiga-tiga MBP dan CUEPACS dilakukan, dengan kadar segera.- BERNAMA


50 artis berkampung jayakan Starvendors Foodstival Melaka 2023

AYER KEROH 19 Mei – Seramai 50 artis terkenal tanah air akan berkampung selama tiga hari bagi menjayakan festival makanan Starvendors Foodstival Melaka 2023 di Pusat Dagangan Antarabangsa Melaka (MITC), Ayer Keroh, di sini, hujung bulan ini.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, penganjuran julung kali diadakan di Melaka itu turut membabitkan usahawan tempatan.

Abdul Razak berkata, Starvendors Foodstival Melaka 2023 yang turut mendapat sokongan Tourism Melaka akan mengumpulkan usahawan pelbagai sektor termasuk fesyen, kecantikan dan kesihatan.

“Objektif utama penganjuran ini adalah menjadikan Melaka sebagai destinasi pelancongan keluarga  yang mesti dikunjungi selain meningkatkan jalinan kerjasama dengan semua pihak yang terbabit,” katanya.

Beliau berkata demikian pada sidang media yang turut dihadiri Pengurus Besar, Bahagian Promosi Pelancongan (BBP) Melaka, Saari Basiron di Pejabat BBP Kota Cemerlang, di sini, semalam.

Sementara itu, Pengarah Urusan yang juga pengasas Star Vendors Event Sdn. Bhd Datuk. Saripah Raziah berkata, acara ini adalah penganjuran kali ke-11 selepas Sabah, Perak dan Johor.

“Acara bermula dari jam 10 pagi hingga 12 tengah malam dan menariknya untuk 100 pengunjung terawal mereka akan mendapat peluang ‘sakau duit’.

“Bagi penganjuran kali ini, kita sasarkan kedatangan kira-kira 300,000 pengunjung bukan sahaja dari dalam negeri tetapi luar Melaka juga. Selain membeli belah pengunjung juga dapat menyaksikan persembahan konsert daripada artis terkenal tanah air,” katanya.


TKR Manufacturing lebar sayap di Melaka – Ab Rauf

PANTAI KUNDOR 14 Julai – TKR Manufacturing (Malaysia) Sdn Bhd iaitu sebuah kilang elektronik yang sudah bertapak di Melaka selama 34 tahun menyatakan kesediaan untuk mengembangkan operasinya dengan menambah nilai pelaburan di negeri ini.

EXCO Kanan Pelaburan, Perindustrian, Pembangunan Usahawan dan Koperasi Negeri Datuk Seri Ab Rauf Yusoh berkata, nilai sebenar pelaburan itu bagaimanapun masih belum diputuskan memandangkan ia masih di peringkat awal.

“Dan kini saya difahamkan mereka bersedia membangunkan sebuah lagi production line bagi proses pembesaran pengeluaran di Melaka yang mana ia akan dapat menambah peluang pekerjaan baharu,” katanya.

Beliau berkata demikian pada sidang media selepas mengiringi Yang di-Pertua Tun Seri Setia Mohd Ali Mohd Rustam mengadakan lawatan kerja ke kilang berkenaan yang terletak di Kawasan Perindustrian Tangga Batu, di sini.

Hadir sama, Ahli Dewan Undangan Negeri (ADUN) Pantai Kundor Tuminah Kadi dan Pengarah Urusan TKR Manufacturing (Malaysia) Sdn Bhd N Paul.

Mengulas lanjut, Ab Rauf berkata, TKR Manufacturing yang juga merupakan syarikat dari Jepun kini mempunyai seramai 1,700 pekerja yang mana 70 peratus daripadanya adalah anak tempatan.

Malah lebih membanggakan, katanya, pihak pengurusan syarikat di Tokyo juga telah menyerahkan sepenuhnya pentadbiran dan pengurusan syarikat kepada anak tempatan yang juga berasal dari Melaka.

“Kebolehan anak-anak Melaka yang berjaya dalam bidang perindustrian ini sekali gus dapat membina kepercayaan pelabur-pelabur luar untuk melabur di negeri ini,” katanya.


Bekas perenang Malaysia dijel lapan minggu ingkar Perkhidmatan Negara

SINGAPURA, 9 Feb.- Bekas perenang Malaysia yang memegang status penduduk tetap Singapura dihukum penjara lapan minggu hari ini kerana ingkar memenuhi kewajipan Perkhidmatan Negara (NS), menurut rangkaian berita televisyen CNA.

Menurut laporan di portalnya, Lim Ching Hwang mengaku bersalah terhadap dua pertuduhan di bawah Akta Pendaftaran Negara dengan satu lagi pertuduhan diberi pertimbangan.

Perenang kelahiran Selangor berusia 24 tahun itu dilaporkan datang ke Singapura pada 2010 dan belajar di Sekolah Sukan Singapura sehingga 2013.

Lim diberikan status penduduk tetap di bawah Skim Bakat Sukan Asing pada Mac 2014 dan tertakluk kepada syarat di bawah Akta Pendaftaran Negara, demikian laporan tersebut.

Beliau menerima notis pendaftaran untuk Perkhidmatan Negara pada Mei 2014 tetapi pada masa sama beliau menerima tawaran biasiswa daripada sebuah entiti swasta untuk melanjutkan pengajian di sebuah universiti di Amerika Syarikat mulai September 2014.

Laporan itu menyebut Lim mendaftar untuk Perkhidmatan Negara pada Mei 2014 dan memohon penangguhan yang diberikan sehingga Mei 2017 bagi membolehkan beliau melanjutkan pengajian diploma di politeknik di republik itu.

Pada bulan sama, Lim dan keluarganya cuba memohon penangguhan Perkhidmatan Negara supaya beliau dapat melanjutkan pengajian ke universiti tetapi permohonannya tidak berjaya kerana Kementerian Pertahanan ‘biasanya tidak memberikan penangguhan untuk pengajian universiti’, kata laporan itu.

Selepas pihak berkuasa Singapura memberitahu bapanya pada Februari 2015 bahawa anaknya perlu menempah tarikh untuk saringan kesihatan sebagai persediaan untuk mendaftar, bapa Lim berkata anaknya sudah memulakan pengajian universiti di Amerika Syarikat dan akan melepaskan status sebagai penduduk tetap.

Menurut portal itu, Lim yang pulang ke Singapura pada 2 Jun 2015 kemudian disahkan sihat untuk pendaftaran pada 7 Julai 2015 tetapi beliau meninggalkan republik itu pada hari yang sama ke Amerika Syarikat dan terus berusaha memohon penangguhan.

Lim, yang kemudiannya mendaftar pada April 2019 dan menamatkan Perkhidmatan Negara pada 2 Februari 2021, dibenarkan memulakan hukuman pada 23 Februari ini.


9.1 juta pelanggan TNB nikmati diskaun bil elektrik di bawah PEMULIH

KUALA LUMPUR 1 Julai – Seramai 9.1 juta pelanggan domestik dan bukan domestik Tenaga Nasional Bhd (TNB) di Semenanjung Malaysia akan mendapat manfaat diskaun secara bersasar di bawah Pakej Perlindungan Rakyat dan Pemulihan Ekonomi (PEMULIH).

Selain itu, diskaun 5 peratus kepada pengguna elektrik perusahaan kecil dan sederhana (PKS) di bawah kategori tarif komersial, industri dan pertanian spesifik di bawah voltan rendah akan memberi manfaat kepada 1.6 juta pelanggan syarikat utiliti itu.

“Diskaun sebanyak 10 peratus kepada pengguna elektrik dalam enam sektor perniagaan terpilih di bawah inisiatif PEMERKASA Plus pula melibatkan 11,800 pengguna. Di bawah Pakej PEMULIH, kesemua enam sektor ini akan terus menerima 10 peratus diskaun sehingga 31 Dis ini, seperti yang dimaklumkan Perdana Menteri (Tan Sri Muhyiddin Yassin),” menurut kenyataan itu.

Enam sektor terlibat ialah pengendali hotel, agensi pengembaraan dan pelancongan, kompleks membeli-belah, pusat konvensyen, taman tema dan pejabat syarikat penerbangan tempatan.

TNB turut menyatakan pengguna elektrik di Semenanjung akan terus menikmati rebat Pelepasan Kos Tidak Seimbang (ICPT) 2 sen per Kilowatt jam (kWj) dari Julai hingga Disember ini.

Menurut TNB bagi kedua-dua kategori pelanggan domestik dan PKS, pengiraan Diskaun Bil Elektrik PEMULIH adalah berdasarkan jumlah penggunaan bulanan dari 1 Julai hingga 30 Sept 2021.

“TNB sedang mengambil langkah yang perlu bagi memastikan pelaksanaan diskaun ini berjalan dengan lancar. Oleh itu, pelanggan akan melihat diskaun ini tertera dalam bil elektrik bertarikh 15 Julai 2021.

“Bagi pelanggan yang menerima bil bertarikh antara 1 hingga 14 Julai ini, diskaun bulan Julai 2021 akan dimasukkan ke dalam bil bulan Ogos 2021,” katanya.

Syarikat itu memaklumkan pelanggan yang menerima bil sepanjang Julai ini akan menikmati diskaun mengikut bilangan hari penggunaan dalam bulan itu dengan diskaun diberikan selepas mengambil kira rebat ICPT .


Kes COVID-19 meningkat, pengumuman penting petang ini – Khairy

“Beberapa pengumuman penting pada PC (press conference) jam 1700 hrs (5 petang) hari ini. Some key Omicron updates at my weekly PC today (ianya berkaitan perkembangan Omicron pada sidang media mingguan hari ini),” katanya.


Keputusan SPM diumum 8 Jun

PUTRAJAYA, 29 Mei – Keputusan peperiksaan Sijil Pelajaran Malaysia (SPM) 2022 akan diumumkan pada 8 Jun (Khamis), demikian menurut Kementerian Pendidikan (KPM).

Slip keputusan akan dihantar melalui pos bagi calon persendirian atau calon boleh menghubungi Jabatan Pendidikan Negeri tempat calon mendaftar untuk menduduki peperiksaan.

Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2022 mulai 10 pagi pada 8 Jun sehingga pukul 6 petang pada 14 Jun.

Semakan juga boleh dibuat melalui sistem pesanan ringkas (SMS) untuk mendapatkan ringkasan keputusan peperiksaan SPM 2022 dengan menaip SPMNombor Kad PengenalanAngka Giliran dan hantar ke 15888.


Persiapan SUKMA atlet Melaka 75 peratus

AIR LELEH 20 JUN: Persiapan kontinjen Melaka bagi menghadapi cabaran Sukan Malaysia (SUKMA) 2022 di Kuala Lumpur yang berlangsung September ini sudah mencapai lebih kurang 75 peratus.

EXCO Sukan negeri V P Shanmugam berkata, untuk kejohanan yang akan berlangsung pada 29 September hingga 8 Oktober depan, dijangka melibatkan kira-kira 600 atlet akan mewakili Melaka dalam 31 acara sukan dipertandingkan.

Beliau berkata, pada waktu ini senarai atlet berdasarkan senarai sedia ada untuk SUKMA Johor 2020 bagaimanapun senarai akhirnya hanya diketahui menjelang kejohanan itu.

“Atlet-atlet ini sudah melakukan persiapan dan latihan sejak 2018 dan sudah semestinya amat bersedia untuk memberikan persembahan serta menunjukkan pencapaian terbaik,” katanya.

Beliau berkata demikian pada sidang media selepas Majlis Penyerahan Bendera Sempena Kejohanan Garuda International Cup 2 2022, di SMK Seri Kota.


Pemain, pegawai MUFC terima vaksin Sinovac

JASIN 16 Jun – Lebih 30 pegawai dan pemain Kelab Bolasepak Melaka United (MUFC) menerima suntikan dos pertama vaksin Sinovac di Pusat Pemberian Vaksin (PPV) Hospital Jasin, semalam.

Mereka tiba di pekarangan hospital berkenaan kira-kira jam 2 petang bagi mendapatkan suntikan vaksin COVID-19 sebelum saingan Liga Super bersambung bermula 24 Julai depan.

Pengurus pasukan Muhammad Akram Abdullah berkata, pihaknya bersyukur kerana diberikan vaksin sebelum saingan Liga Malaysia (Liga-M) disambung yang menyaksikan skuad Hang Tuah bakal menentang Seri Pahang FC di Stadium Darul Makmur, Kuantan pada 25 Julai.

“Imunisasi ini sangat penting kerana mereka terdedah kepada pelbagai aktiviti dan perlawanan sekali gus dapat menjamin kesihatan serta keselamatan pemain,” katanya ketika dihubungi Melaka Hari Ini (MHI) di sini, hari ini.

Dalam pada itu, Jurulatih MUFC, Zainal Abidin Hassan turut melahirkan rasa bersyukur kerana pemain sudah mula menerima vaksin sebagai persediaan mencapai imuniti berkelompok untuk menyertai perlawanan akan datang.

“Ini adalah untuk kebaikan pemain untuk masa hadapan dan kami akan sentiasa menjaga SOP (prosedur operasi standard) dengan baik bagi mengekang penularan COVID-19 di atas padang,” katanya.


Imam Masjid Negara meninggal dunia

“Dukacita dimaklumkan bahawa pegawai kami Ustaz Khisamudin bin Ismail telah kembali ke rahmatullah sekitar jam 4 pagi di rumahnya di Kota Puteri, Batu Arang, Selangor. akibat komplikasi jantung.

“Kami kehilangan seorang rakan,imam dan guru yang penuh dedikasi dalam tugasnya. Semoga Allah mencucuri rahmat dan keampunan ke atas rohnya dan ditempatkan dalam kalangan Solihin,” kata kenyataan tersebut.


Seludup diesel: Tiga warga Thailand didenda RM3,000

KANGAR, 27 Februari – Tiga lelaki warga Thailand masing-masing didenda RM30,000 oleh Mahkamah Sesyen di sini hari ini selepas mengaku bersalah menyeludup keluar bahan api bersubsidi diesel di Kompleks Imigresen, Kastam dan Kuarantin (ICQ) Padang Besar, pada November tahun lepas.

Hakim Musyiri Peet menjatuhkan hukuman itu ke atas Theerapong Wongyai, 26, Anan Pusu, 29, dan Amnuaprasit Chaiwichit, 43, dan memerintahkan mereka menjalani hukuman penjara 18 bulan sekiranya gagal membayar denda itu.

Pada 29 Nov tahun lepas, Theerapong dihadapkan ke mahkamah atas pertuduhan memasukkan 69 liter minyak diesel ke dalam tangki kenderaan jenis Nissan Navara dengan tujuan membawa keluar bahan kawalan itu ke Thailand sekitar 11.30 pagi pada 26 Nov 2022.

Sementara Anan dituduh cuba membawa keluar 70 liter diesel menggunakan kenderaan Toyota Hilux Vigo pada 12.45 tengah hari, 25 Nov dan Amnuaprasit dituduh cuba membawa keluar 41 liter diesel menggunakan kenderaan Ford Ranger pada 11.40 pagi, 26 Nov.

Kesalahan dilakukan mengikut Subperaturan 3 (1) Peraturan-Peraturan Kawalan Bekalan (Larangan Eksport) 2011 dan boleh dihukum mengikut Perenggan 5 (a) peraturan sama.


Kes Najib babit dana 1MDB ditangguh, perbicaraan secara hibrid tidak dibenarkan

KUALA LUMPUR, 14 Dis – Perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) di Mahkamah Tinggi di sini ditangguhkan sekali lagi kerana status MySejahteranya masih mengklasifikasikannya sebagai individu dalam perintah pengawasan dan pemerhatian (PUS).

Terdahulu, Hakim Datuk Collin Lawrence Sequerah menolak permohonan pihak pendakwaan untuk menjalankan perbicaraan secara hibrid, dengan Najib dan peguamnya menyertai prosiding melalui persidangan video.

“Setelah mendengar hujahan kedua-dua pihak dan menimbangkan perkara itu, saya memutuskan untuk tidak membenarkan prosiding hibrid buat masa ini tetapi bukan untuk masa depan,” kata hakim yang kemudiannya membenarkan prosiding ditangguhkan ke 16 Dis.

Semalam, Timbalan Pendakwa Raya Ahmad Akram Gharib memohon mahkamah membenarkan prosiding hibrid mengikut Seksyen 15A Akta Mahkamah Kehakiman (Pindaan) 2020, yang membolehkan mahkamah menjalankan prosiding jarak jauh dengan Najib, yang dilarang daripada memasuki kompleks mahkamah kerana status MySejahteranya.

Seksyen itu membolehkan Mahkamah Persekutuan, Mahkamah Rayuan dan Mahkamah Tinggi menjalankan prosiding melalui pautan video atau televisyen secara langsung atau sebarang cara komunikasi elektronik lain.

Najib, 68, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.- BERNAMA


12 individu dicekup, sindiket penipuan pelaburan kripto tidak wujud tumpas

BANDARAYA MELAKA 20 Mei – Polis Melaka berjaya menumpaskan satu sindiket penipuan pelaburan mata wang kripto yang tidak wujud menerusi dua serbuan berasingan di sebuah hotel, di sini, semalam.

Katanya, tangkapan itu melibatkan seorang warga tempatan yang disyaki berperanan sebagai pengurus sindiket dan selebihnya merupakan 11 warga China termasuk dua wanita berusia 30 hingga 36 tahun.

“Bertindak atas maklumat sepasukan pegawai dan anggota Jabatan Siasatan Jenayah Komersil (JSJK) Ibu Pejabat Polis Kontinjen (IPK) Melaka telah menyerbu dua bilik di sebuah hotel sekitar Bandar Melaka.

“Hasil semakan awal, pakar media sosial telah mengenal pasti sindiket ini menjalankan penipuan pelaburan mata wang kripto tidak wujud yang ditawarkan oleh syarikat ‘Pacific Exchange”,” katanya menerusi satu kenyataan yang dikeluarkan hari ini.

Tambah Zainol, siasatan lanjut turut mendapati suspek menyasarkan mangsa seluruh dunia kecuali Malaysia melalui pautan yang diiklankan menerusi laman sosial ‘YouTube’ bagi mempromosikan platform ‘Pacific Exchange’.

“Modus operandi digunakan adalah, suspek akan menyakinkan mangsa bahawa keuntungan akan diperolehi dalam tempoh satu hingga 200 hari berdasarkan pakej serendah dari USD10 hingga USD3,000.

“Bagaimanapun akaun pelaburan mangsa akan ditutup serta merta dan mangsa tidak akan memperoleh keuntungan seperti mana yang dijanjikan setelah pihak sindiket mendapat keuntungan hasil pelaburan yang dibuat oleh mangsa,” katanya.

Mengulas lanjut, Zainol berkata dalam serbuan itu pihaknya turut merampas sembilan set komputer, 30 unit telefon bimbit pelbagai jenama, dua ‘wireless router’ dan tiga kad sim prabayar.

Katanya, kesemua mereka direman empat hari bermula hari ini hingga 23 Mei dan kes disiasat di bawah Seksyen 420 Kanun Keseksaan kerana menipu.


Menyesal jual baju vintaj RM4,000

AYER KEROH 21 Mei – Sebalik timbunan kain kusam dan berhabuk yang dianggap sebagai sampah mungkin tersembunyi baju yang sebenarnya bernilai tinggi dan menjadi buruan peminat tertentu.

Peluang itu digunakan oleh Fadzriq Nazrin, untuk menjana pendapatan sampingan yang lumayan bagi seorang pemuda yang baru berusia 21 tahun sepertinya.

Katanya, dia pernah menjual sehelai baju ‘The Mask’ pada harga RM4,000 yang semakin sukar untuk dicari dan menjadi buruan pengumpul barangan vintaj sejak aktif dalam perniagaan itu pada 2016.

“Sampai sekarang saya berasa kesal kerana melepaskan baju itu, tapi itu adalah barangan vintaj paling mahal saya pernah jual setakat ini.

“Semua ini bermula atas dasar minat dan hobi, menyedari ada peluang untuk menjana pendapatan saya cari baju dengan rekaan unik dan ‘rare’ untuk dijual.

“Sesuai dengan peredaran semasa saya menjalankan perniagaan secara maya, alhamdulillah ramai pengumpul barangan vintaj melayari instagram saya untuk melihat baju terkini dalam pegangan saya,” katanya.

Dia sedang menuntut dalam jurusan perbankan di sebuah institusi pengajian tinggi berkata, kini semakin ramai meminati baju vintaj yang sebelum ini dipandang rendah dan tidak mempunyai nilai.

“Cabaran sekarang ialah jika ada penjual membuat onar, tidak jujur atau sebagainya, ia secara tidak langsung boleh merosakkan pasaran dan periuk nasi peniaga.


Kes saman fitnah Naz Empire terhadap Awal Ashaari gagal selesai melalui mediasi

KUALA LUMPUR, 12 Julai – Kes saman fitnah sebuah syarikat perkhidmatan mengubah suai dan dekorasi rumah terhadap personaliti televisyen, Awal Ashaari berhubung kerja-kerja pengubahsuaian di kediaman selebriti itu gagal diselesaikan melalui proses mediasi kerana kedua-dua pihak tidak bersetuju dengan terma-terma penyelesaian.

Peguam Sareekha Roslyna Mohd Rosly yang mewakili Naz Empire Sdn Bhd selaku plaintif berkata sehubungan itu kes tersebut akan diteruskan dengan perbicaraan.

“Kedua-dua pihak telah memfailkan dokumen berkaitan perbicaraan termasuk pernyataan saksi. Pihak plaintif (Naz Empire) akan mengemukakan dua saksi termasuk Pengarah Naz Empire Azrianna Alyssa Azmil manakala Awal Ashaari akan memberikan keterangan bagi pihaknya selaku defendan,” katanya ketika dihubungi pemberita selepas pengurusan kes di hadapan Timbalan Pendaftar A.Shaarmini secara dalam talian (e-Review) hari ini.

Ditanya mengenai tarikh perbicaraan, Sareekha Roslyna berkata kemungkinan tarikh tersebut akan ditetapkan pada pengurusan kes seterusnya di hadapan Hakim Mahkamah Tinggi Datuk Ahmad Bache pada 4 Ogos ini.

Pada 7 Julai tahun lepas, mahkamah mencadangkan supaya kes saman itu dirujuk ke Pusat Mediasi Mahkamah Tinggi di sini, dan sekiranya kedua-dua pihak gagal mencapai penyelesaian, kes diteruskan dengan perbicaraan.

Pada 13 Nov 2020, Naz Empire memfailkan saman berjumlah RM3 juta terhadap Awal atau nama sebenarnya Ahmad Awaluddin Ashaari kerana didakwa menjatuhkan imej, jenama dan reputasi syarikat serta pemilik syarikat terbabit di media sosial.

Syarikat itu mendakwa kerja-kerja pengubahsuaian di kediaman Awal dimulakan selepas Awal membayar deposit sebanyak RM100,000, bagaimanapun Awal menyatakan ketidakpuasan hati terhadap hasil atau kualiti kerja plaintif dan memberhentikan syarikat terbabit daripada terus membuat kerja pengubahsuaian serta meminta memulangkan semula wang RM100,000 itu.

Plaintif mendakwa, Awal telah memulakan siri fitnah secara berterusan terhadap plaintif dalam laman sosial Instagram dan Facebook miliknya serta telah memuat naik satu siaran fitnah melalui siaran YouTube di pautan dengan nama pentas ‘SchaAwal’ bagi tujuan sama.

Awal turut memfailkan tuntutan balas pada 30 Dis 2020, dengan menuntut ganti rugi RM750,000 daripada syarikat berkenaan berhubung kegagalan melaksanakan kerja-kerja pengubahsuaian di kediamannya.


Wanita gagal bunuh diri

KUALA LUMPUR 11 Mac. – Seorang wanita diselamatkan anggota bomba ketika cuba membunuh diri dengan berdiri di atas bumbung jejantas Stesen Monorail Jalan Maharajalela di sini, jam 8.57 pagi tadi, lapor Harian Metro.

Menurut laporan itu, Pusat Gerakan Operasi Kuala Lumpur menerima panggilan kecemasan sebelum dua jentera dari Balai Bomba dan Penyelamat Hang Tuah serta Pudu dengan kekuatan 23 anggota digegaskan ke lokasi.

Komander Operasi Kanan Wan Hamizan Kamaruddin dalam satu kenyataan memaklumkan wanita itu berdiri di atas bumbung jejantas dianggarkan pada ketinggian kira-kira 9 meter.

“Hasil tindakan pantas anggota berjaya menghalang dan menahannya daripada cubaan bunuh diri pada 9.28 pagi,” katanya memaklumkan wanita itu diserahkan kepada pihak polis untuk tindakan lanjut.


PM Ismail Sabri ajak Keluarga Malaysia kecam kekejaman Zionis terhadap Palestin

SEPANG, 20 Mei – Perdana Menteri Datuk Seri Ismail Sabri Yaakob mengajak Keluarga Malaysia untuk bangkit mengecam kekejaman Zionis terhadap Palestin bagi mengembalikan hak dan maruah rakyatnya.

Beliau berkata perkara itu menjadi tanggungjawab sesama manusia untuk bertindak atas dasar kemanusiaan apabila suatu kaum atau bangsa di sesebuah negara ditindas.

“Malah Malaysia sangat memandang serius tentang pembunuhan dan kekejaman yang dilakukan rejim Israel terhadap rakyat Palestin,” katanya pada majlis perasmian Sidang Kemuncak Ulama 2022 di sini hari ini.

Sidang kemuncak yang julung kali diadakan itu menghimpunkan 150 ulama dan cendekiawan dari seluruh dunia bagi membincangkan isu berkaitan tema persidangan iaitu ‘Perpaduan Asas Pembebasan Al-Aqsa’.

Beliau berkata Malaysia memandang serius isu kekejaman terhadap umat Islam di Palestin dengan terus menyokong dan memainkan peranan atas segala usaha ke arah kesejahteraan umat Islam.

“Malaysia semestinya akan terus memainkan peranan sebagai sebuah negara Islam tanpa rasa takut atau pilih kasih dan menyokong usaha perpaduan Islam, kesejahteraan ummah khususnya dalam pembebasan Al-Aqsa kota suci ketiga umat Islam,” katanya.

Beliau berkata komitmen dan pendirian Malaysia terhadap Palestin merupakan antara perkara yang disuarakannya semasa Sidang Kemuncak Khas ASEAN-Amerika Syarikat (AS) yang dipengerusikan Presiden Joe Biden di Washington DC baru-baru ini.

“Malaysia dengan lantang menggesa AS secara jujur menggunakan pengaruhnya untuk menyelesaikan isu Palestin yang berlarutan selama 74 tahun,” katanya menambah peperangan itu telah mengancam keamanan antarabangsa.

Menyifatkan sokongan Malaysia terhadap Palestin bukan sekadar berlandaskan agama, beliau berkata perjuangan itu adalah bagi membantu mengembalikan hak dan maruah rakyat Palestin.

Tambahnya, pembunuhan seorang wartawan veteran Al Jazeera oleh tentera Israel di Tebing Barat juga menggambarkan kekejaman, malah tidak menghormati jenazah Shireen Abu Akleh, 51, apabila bertindak menolak dan memukul pembawa keranda jenazah terbabit.

Ismail Sabri berharap penganjuran sidang kemuncak itu akan membawa Malaysia lebih dekat kepada penyelesaian yang boleh dilaksanakan serta membuahkan hasil untuk ummah dan negara Islam.

Beliau turut mendoakan agar Allah SWT mengurniakan kebijaksanaan dan keberanian untuk mencari keadilan dalam era tamadun moden manusia sekali gus membolehkan negara-negara Islam terus berjuang untuk bebas dari sebarang bentuk penindasan.


Laksana gaji minimum RM1,500 secara holistik – PM

KUALA LUMPUR, 19 Feb – Kerajaan sedang melaksanakan sesi libat urus dengan majikan berhubung pelaksanaan gaji minimum RM1,500 bagi membolehkan ia dilaksanakan secara holistik, kata Perdana Menteri Datuk Seri Ismail Sabri Yaakob.

Beliau berkata bagi tujuan itu, Kementerian Sumber Manusia (KSM) telah mengadakan perbincangan dengan persatuan terlibat termasuk bersama Kongres Kesatuan Pekerja Dalam Perkhidmatan Awam (Cuepacs) dan majikan.

“Kita sedang buat engagement dengan semua majikan untuk gaji minimum ini, sebab ada syarikat yang mampu, ada syarikat terlalu kecil, tidak mampu. Kita takut kalau dia tak mampu nanti dia akan hentikan pekerja dia… nanti angka pengangguran bertambah.

“Kita tidak lindungi majikan, kepentingan kita adalah pekerja…kalau pekerja dapat dinaikkan gaji minimum kepada RM1,500 memang itu yang terbaik,” katanya kepada pemberita selepas melancarkan Inisiatif JaminKerja Keluarga Malaysia dan Karnival Kerjaya JaminKerja Keluarga Malaysia 2022 di sini hari ini.

Perdana Menteri berkata kerajaan prihatin tentang kos sara hidup hari ini, namun pada masa sama tidak mahu Perusahaan Kecil dan Sederhana (PKS) serta PKS mikro menghadapi kesukaran berhubung pelaksanaan gaji minimum itu.

“Tujuan kita untuk membantu pekerja, tapi akhirnya mereka dibuang kerja kerana majikan tak mampu nak bayar gaji mereka.. jadi kita akan tengok pertimbangan keseluruhan, kepentingan pekerja dan dalam masa sama kita nak dengar pandangan daripada majikan,” katanya. – BERNAMA


Dulu nakal, kini belia ’emas’

Namun itu cerita dulu kerana hari ini, pelajar jurusan Pengurusan Perniagaan Kolej Antarbangsa Putra Melaka itu mahu mencetuskan inpirasi dan perubahan kepada golongan belia seperti dirinya.

Segalanya bermula apabila dia memberanikan diri mendaftarkan diri menyertai Remaja Perdana Rakan Muda dengan hasrat mahu membaiki kualiti diri dan mencuba sesuatu baharu.

Muhammad Ali, 23, berkata, dia tidak yakin dapat meneruskan program itu memandangkan pelbagai cabaran dan masalah terpaksa dihadapi sendirian dan menjadi satu pengalaman baharu dalam hidupnya.

“Memang sukar pada mulanya tetapi sedikit demi sedikit, saya merasakan perubahan berlaku dalam diri dan kehidupan kerana sebelum aktif dalam program Rakan Muda ini, segala urusan orang lain yang lakukan untuk saya hingga tiada langsung keyakinan diri untuk berhadapan masalah.

“Paling sukar dalam komponen pengembaraan kerana saya terpaksa mendapatkan tajaan bagi program yang perlu digerakkan, namun berkat sokongan keluarga, rakan-rakan dan Majlis Belia Malaysia, akhirnya saya mampu lakukan, terima kasih,” katanya ketika ditemui MHI.

Muhammad Ali antara 37 belia di Melaka yang ditauliahkan Anugerah Remaja Perdana Rakan Muda Tahap Emas peringkat negeri yang diraikan dalam majlis penyampaian anugerah tersebut oleh Pengarah Jabatan Belia dan Sukan negeri, Noorman Ramlan.

Selain berkongsi cerita duka, anak sulung dari empat adik beradik itu berkata, pengalaman indah yang tidak mungkin dia lupakan ketika mengakhiri komponen terakhir pada peringkat Tahap Emas apabila ditempatkan dengan keluarga angkat di Felda Selendang, Rompin Pahang.

“Melihatkan diri saya tidak semua yakin dan percaya saya mampu membuat kek, tetapi saya ada kemahiran itu dan kongsikan dengan keluarga angkat.

“Selama lima hari bersama keluarga angkat, saya mendedahkan kemahiran membuat kek dengan mereka, pengalaman penuh dengan ketawa dan gurau senda, pengalaman itu tidak mungkin saya lupakan sampai bila-bila,” katanya.

Program Anugerah Remaja Perdana Rakan Muda mula diperkenalkan sejak 2001 dengan menyasarkan golongan muda berusia 14-25 tahun bertujuan memberi sokongan dan semangat dalam menanamkan nilai-nilai seperti semangat bekerjasama ke arah mencapai personaliti unggul.

Anugerah ini dikendalikan oleh Kementerian Belia dan Sukan sebagai Badan Berkuasa Anugerah Peringkat Kebangsaan dan dikoordinasi dan diuruskan oleh Cawangan Gaya Hidup, Bahagian Pembangunan Rakan Muda.

Tahap anugerah terbahagi kepada tiga peringkat iaitu Gangsa, Perak dan Emas dengan setiap anugerah mempunyai empat komponen wajib iaitu Khidmat Masyarakat, Rekreasi Fizikal, Kemahiran dan Pengembaraan manakala peringkat Emas perlu melengkapkan satu kategori tambahan, iaitu Projek Penempatan selama lima hari empat malam di suatu penempatan yang dipilih, serta ditemani oleh individu yang bukan kenalan.


Terbuka Thailand: V Shem-Wee Kiong ‘lolos’ ke suku akhir

KUALA LUMPUR, 22 Jan. – Bekas beregu nombor satu dunia Goh V Shem-Tan Wee Kiong terus menunjukkan prestasi cemerlang apabila berjaya mara ke suku akhir Kejohanan Badminton Terbuka Thailand Toyota di Bangkok.

Dua pemain profesional itu akan berdepan satu lagi pasangan negara Aaron Chia-Soh Wooi Yik pada saingan suku akhir hari ini, selepas menewaskan gandingan tuan rumah Supak Jomkoh-Kittinupong Kedren 21-15, 16-21, 21-15 dalam perlawanan pusingan kedua di Impact Arena semalam.

Beregu pilihan kelapan Aaron-Wooi Yik pula mengekalkan kualiti permainan mereka apabila menang 21-12, 6-21, 21-12 ke atas Leo Rolly Carnando-Daniel Marthin dari Indonesia.

“Saya rasa agak sukar kerana melangkah ke tiga perlawanan. Mungkin sedikit perlahan pada perlawanan kedua dan saya telah melakukan beberapa kesilapan tidak disengajakan. Nasib baik kami bangkit semula.

“Kami mempunyai strategi yang salah pada perlawanan kedua, tidak cukup pantas,” kata Wee Kiong seperti dipetik menerusi laman web Persekutuan Badminton Dunia (BWF), www.bwfbadminton.com.

Sementara itu, cabaran negara dalam acara perseorangan wanita gagal selepas satu-satunya pemain yang tinggal S. Kisona tewas 10-21, 12-21 kepada pemain pilihan keenam P. V.Sindhu dari India.


Bapa disyaki tanam anak tepi jalan selepas dera sehingga mati

KUALA LUMPUR, 13 Disember – Perbuatan kejam seorang lelaki mendera dan menanam mayat anak perempuannya berusia sembilan tahun di sebuah kawasan riadah di sini, terbongkar selepas ibu kepada kanak-kanak berkenaan membuat laporan polis.

Ketua Polis Daerah Dang Wangi ACP Noor Dellhan Yahaya berkata pihaknya menerima laporan daripada isteri suspek mengenai anaknya yang dalam keadaan lemah dan berdarah pada bahagian mulut selepas balik ke rumah setelah bekerja pada Jumaat lepas, disyaki didera oleh suaminya.

Susulan laporan wanita warga asing berusia 41 tahun itu, sepasukan anggota polis bersama wanita yang bekerja sebagai pembantu kedai makan itu ke rumahnya di Jalan Pudu, di sini untuk mengambil anaknya, namun anak serta suaminya tiada di rumah.

“Lelaki berumur 40 tahun yang tidak bekerja itu ditahan kira-kira 12.30 tengah hari pada Ahad lepas di Jalan Pasar Pudu,” katanya dalam kenyataan hari ini.

Noor Dellhan berkata hasil soal siasat mendapati lelaki terbabit mengaku menanam mayat anaknya di tepi jalan Taman Dusun Bandar, di sini namun tidak mendedahkan waktu lelaki berkenaan menanam mayat anaknya itu.

Menurutnya, lelaki itu direman tujuh hari hingga 18 Dis dan siasatan mengikut Seksyen 31(1)(a) Akta Kanak-kanak 2001 dan Seksyen 302 Kanun Keseksaan.


Kempen S[email protected] sempena Aidilfitri tawar diskaun 85 peratus

AYER KEROH 15 April. – Rakyat Melaka berpeluang menikmati potongan harga ‘runtuh’ sehingga 85 peratus ketika membeli pelbagai barangan di pasar raya terpilih menerusi kempen Shop@Melaka bagi persiapan menjelang Hari Raya Aidilfitri tahun ini.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata, kempen itu dilancarkan sepanjang Ramadan hingga Hari Raya Aidilfitri bertujuan bagi menggalakkan orang ramai berbelanja dengan harga murah.

Katanya, sebanyak tujuh pasar raya besar di negeri ini terbabit dalam kempen selama sebulan itu antaranya Freeport A’Famosa Outlet (FAO), Mahkota Parade, AEON Bandaraya Melaka dan Dataran Pahlawan.

“Menerusi kempen ini anak Melaka boleh mendapat potongan harga sehingga 85 peratus, manakala semua pengunjung yang lahir luar Melaka tetapi menetap di negeri ini boleh mendapat potongan harga 80 peratus.

Beliau berkata demikian selepas Majlis Berbuka Puasa di Hotel MITC bersama anak-anak Lembaga Pengurusan Kebajikan Anak Yatim dan Miskin (PAYASUM) dan Maahad Tahfiz di sekitar negeri.


Tajuk-tajuk Utama Akhbar – Selasa, 12 Julai 2022

Akhirnya, tiada lagi igauan bumbung ‘terbang’ atau tingkap hanya ditutup menggunakan kain , hasil keprihatinan kerajaan Melaka
Mohd Jali Yusoh, 84, kini tinggal di ‘syurga’ yang selesa menerusi bantuan Rumah Prihatin. Mohd Jali, tidak mampu membendung air mata
kegembiraan membasahi pipinya apabila dia akhirnya dapat menggenggam kunci rumah yang diidamkan . Lebih istimewa kunci Rumah Prihatin warga emas
itu diserahkan sendiri oleh Ketua Menteri Datuk Seri Utama Sulaiman Md Ali, dalam majlis di kediaman baharu Mohd Jali di Jalan Ghafar Baba, 6 Julai lalu.

Dahulu, mereka minoriti dengan bekerja sebagai buruh tetapi kini mereka sudah jadi ‘abang besar’ apabila mula menjajah
Bukit Sentosa, Hulu Selanhgor menjadi penempatan baharu mereka sejak beberapa tahun lalu. Bilangan mereka bukan sedikit
malah datang dari pelbagai negara. Sektor peruncitan kini menjadi sumber ekonomi mereka dan bebas menjalankan perniagaan
tanpa berasa bimbang dikenakan tindakan. Walaupun ada operasi tetapi bilangan mereka terus bertambah.

With cases of influenza and coronavirus on the rise, contracting both at the same time may prove fatal. It’s best to get jabbed against the flu-like virus too, say health experts.


PM menghadap Agong di Istana Negara

Secara kebiasaannya, Muhyiddin selaku Perdana Menteri akan menghadap Seri Paduka sebelum mesyuarat Kabinet berlangsung pada Rabu, bagi menyembah maklum perkembangan pentadbiran negara.

Difahamkan, Yang di-Pertuan Agong dijadual menerima menghadap ketua-ketua parti politik negara, termasuk Muhyiddin selaku Presiden Bersatu, secara berasingan bermula hari ini.


PDRM tubuh unit siasatan jenayah kematian dalam tahanan – Hamzah

KUALA LUMPUR, 6 Dis – Polis Diraja Malaysia akan menubuhkan Unit Siasatan Jenayah Kematian Dalam Tahanan bagi menyiasat kes kematian melibatkan tahanan.

“Unit ini akan mula beroperasi pada 1 Jan tahun hadapan dengan diketuai seorang pegawai polis berpangkat Supt, mulai tarikh ini semua kematian melibatkan tahanan akan dikendalikan oleh unit ini,” katanya pada sidang media selepas Majlis Pelancaran Aspirasi Keluarga Malaysia 100 Hari Menteri Dalam Negeri di Pusat Latihan Polis Kuala Lumpur di sini hari ini.

Beliau berkata unit baharu yang ditubuhkan di bawah Jabatan Integriti dan Pematuhan Standard PDRM itu akan menumpukan kepada aspek liabiliti jenayah, kewajipan berjaga-jaga (duty of care) dan pematuhan Prosedur Operasi Standard.


Lima termasuk tiga kanak-kanak cedera dalam kemalangan babit tiga kenderaan

KUALA LUMPUR, 13 Mei – Lima individu termasuk tiga kanak-kanak cedera dalam kemalangan membabitkan tiga kenderaan di KM 9.2 Lebuhraya Utara-Selatan Hubungan Tengah (Elite) dekat Subang di sini malam tadi.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 11.55 malam dan sebuah jentera dari Balai Bomba dan Penyelamat Subang dengan kekuatan enam pegawai serta anggota digegaskan ke lokasi kejadian.

Beliau berkata saksi memaklumkan insiden tersebut membabitkan tujuh kenderaan namun apabila pihaknya tiba di tempat kejadian, hanya tiga kenderaan berada di lokasi iaitu lori yang melanggar kereta Perodua Axia dinaiki empat sekeluarga dan kenderaan pelbagai guna (MPV) Nissan Grand Livina dinaiki tujuh warga Bangladesh.

“Lima mangsa yang cedera ringan masing-masing tiga mangsa menaiki kereta iaitu lelaki berusia 42 tahun bersama dua anak lelakinya berusia 13 dan 10 tahun manakala dua lagi mangsa menaiki MPV iaitu wanita berusia 59 tahun serta kanak-kanak perempuan berusia lima tahun,” katanya dalam kenyataan hari ini.

Beliau berkata kesemua mangsa terbabit dikeluarkan dari kenderaan dengan bantuan orang awam dan dihantar ke Hospital Putrajaya untuk rawatan lanjut manakala pemandu lori dipercayai menghilangkan diri dari lokasi kejadian.- BERNAMA